JIM Melaka serbu rumah setinggan, cekup 16 PATI
Oleh DIYANATUL ATIQAH ZAKARYA

4 Mac 2021, 7:32 pm
MELAKA – Tindakan berani sekumpulan pendatang asing tanpa izin (PATI) ‘bermastautin’ di dua kawasan setinggan berjaya dihidu pihak berkuasa apabila kesemua mereka dicekup dalam serbuan bersepadu oleh Jabatan Imigresen Malaysia (JIM) Melaka, malam tadi.
Dalam serbuan pada pukul 12 tengah malam di Semabok itu, seramai 145 warga asing termasuk 32 wanita dan 28 kanak- kanak diperiksa bagi proses dokumentasi.
Bagaimanapun, hanya 16 PATI yang ditahan termasuk enam wanita berusia antara 25 hingga 45 tahun selepas didapati melakukan pelbagai kesalahan dibawah Akta Imigresen.
Timbalan Pengarah Imigresen Melaka K. Vishnutharan berkata, serbuan itu merupakan hasil maklumat orang awam berkaitan kebanjiran warga asing di Semabok, di sini.
“Bertindak atas laporan dan risikan dibuat, seramai 118 penguat kuasa bersama-sama pelbagai agensi termasuk Majlis Keselamatan Negara (MKN) negeri, Angkatan Tentera Malaysia (ATM) dan Polis Diraja Malaysia (PDRM) telah menyerbu dua kawasan setinggan di Jalan Pulau Senang dan Jalan Bunga Raya, Semabok.
“Hasil serbuan, seramai 145 warga asing telah diperiksa bagi proses dokumentasi, namun hanya 16 PATI ditahan termasuk enam wanita berusia kerana telah melakukan kesalahan dibawah Akta Imigresen,” katanya ketika dihubungi di sini, hari ini.

Jelasnya, antara kesalahan yang dikesan adalah tiada sebarang dokumen pengenalan diri, tinggal lebih masa di negara ini, memiliki suatu dokumen atau pas yang disyaki palsu dan lain-lain kesalahan di bawah Akta Imigresen 1959/63 (Akta 155).
Vishnutharan berkata, baki 129 yang lain bagaimanapun dibebaskan kerana merupakan warga asing pemegang kad UNHCR.
Ujarnya, dalam serbuan itu terdapat premis yang terpaksa dipecahkan dan cubaan melarikan diri, namun berjaya ditangkap pihak berkuasa.
“Penempatan warga asing ini wujud sejak beberapa tahun yang lalu dipercayai disewakan oleh rakyat tempatan dengan kadar bayaran RM250 hingga RM300 sebulan untuk setiap unit kediaman.
“Kesemua 16 PATI ditahan dibawa ke Pusat Kesihatan Daerah (PKD) bagi menjalani ujian saringan COVID-19 sebelum di hantar ke Depot Tahanan Imigresen Machap Umboo untuk tindakan lanjut,” katanya. – K! ONLINE


610 kes jangkitan libatkan pusat jagaan warga emas
Oleh NOR IDAYU BOSRO

4 Mac 2021, 8:24 pm
PUTRAJAYA – Sebanyak 21 buah kluster membabitkan pusat jagaan warga tua dikesan setakat ini dengan 19 daripadanya adalah dalam gelombang ketiga pandemik Covid-19 yang melanda negara pada bulan Oktober tahun lalu.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 15 kluster masih aktif manakala enam lagi telah diisytihar tamat.
“Sebanyak 610 kes jangkitan dikesan daripada kluster terbabit dengan 95.6 peratus atau 583 daripadanya melibatkan warganegara manakala baki 27 kes membabitkan warga asing.
“Jumlah ini adalah daripada 1,840 individu yang disaring dalam kluster-kluster terbabit,” katanya pada sidang akhbar di sini hari ini.
Noor Hisham berkata, sebanyak sembilan kematian dilaporkan setakat ini membabitkan kluster pusat jagaan warga tua dengan kadar kematian 1.48 peratus iaitu lebih tinggi daripada kadar kematian kebangsaan yang merekodkan 0.38 peratus. – K! ONLINE


Kedah terima manfaat RM2.62 bilion hasil penstrukturan semula air
Oleh MOHD. RAFIE AZIMI

4 Mac 2021, 7:35 pm
ALOR SETAR – Kerajaan Negeri Kedah menerima manfaat berjumlah RM2.62 bilion hasil daripada termeterainya perjanjian penstrukturan semula industri perkhidmatan air di negeri ini, hari ini.
Menteri Alam Sekitar dan Air, Datuk Seri Tuan Ibrahim Tuan Man berkata, sebanyak RM1.82 bilion daripada jumlah manfaat yang diterima itu adalah dalam bentuk penghapusan hutang yang ditanggung kerajaan negeri selama ini.
Katanya, kerajaan Persekutuan melalui Kementerian Kewangan bersetuju menghapus kira hutang sebanyak RM699 juta dengan bakinya berjumlah RM1.12 bilion dipindahkan ke Pengurusan Aset Air Berhad (PAAB).
“Manakala sejumlah RM1 bilion lagi manfaat yang diterima daripada pemeteraian perjanjian ini adalah kelulusan pembinaan dua projek Loji Rawatan Air (LRA) berjumlah RM1 bilion.
“Projek LRA dimaksudkan adalah di Sidam Kiri, Kuala Muda yang akan menelan belanja RM450 juta dan dijangka siap pada 2027 dan LRA di Kodiang, Kubang Pasu melibatkan perbelanjaan RM550 juta,” katanya.
Beliau berkata demikian pada sidang akhbar selepas menyaksikan pemeteraian perjanjian itu di Wisma Darul Aman di sini hari ini.

Hadir sama Menteri Besar Kedah, Muhammad Sanusi Md. Nor; Setiausaha Kerajaan Negeri, Datuk Ammar Shaikh Mahmood serta Ketua Pegawai Eksekutif PAAB, Abdul Hadi Ali.
Tuan Ibrahim menambah, jumlah itu tidak termasuk dua projek Takungan Air Pinggiran Sungai (TAPS) yang berperanan menakung air ketika musim hujan bagi digunakan pada musim panas.
“TAPS akan memainkan peranan besar apabila tiba musim kemarau agar sumber air di Kedah sentiasa mencukupi untuk tujuan pertanian dan domestik.
“Berbeza dengan konsep empangan yang dibina di hulu, TAPS akan dibina di hilir sungai dan berdekatan LRA agar mudah dirawat lalu terus disalurkan kepada pengguna,” katanya.
Mengulas lanjut katanya, kerajaan dalam masa sama berusaha menurunkan kadar air tidak terhasil (NRW) yang kini berada pada tahap 43 peratus di Kedah kepada 25 peratus.
“Masalah utama di Kedah adalah paip-paip lama yang berusia antara 40 hingga 45 tahun. Proses penggantiannnya memerlukan kos yang amat tinggi.
“Terdapat tiga kaedah penggantian dirancang bagi mencari penyelesaian kepada masalah itu antaranya perkongsian pembiayaan kos antara kerajaan pusat dan negeri. Insya-Allah perkara itu mampu membantu mengurangkan masalah NRW di negeri ini,” ujarnya. – K! ONLINE


Bangunan usang jadi ‘port’ penagih runtuh
Oleh KHAIRUL MOHD. ALI

4 Mac 2021, 8:19 pm
JOHOR BAHRU – Sebuah bangunan usang di tengah bandar raya ini yang dipercayai menjadi sarang penagih dadah runtuh membabitkan sebahagian daripada strukturnya dalam satu kejadian pada pukul 5.30 petang tadi.
Komander Operasi dari Balai Bomba dan Penyelamat Larkin, Penolong Penguasa Bomba Muhammad Taufiq Atan berkata, pihaknya menerima panggilan berhubung kejadian itu pada pukul 5.53 petang.
Menurut beliau, sehubungan itu seramai 13 anggota beserta empat jentera dikejarkan ke lokasi kejadian.
“Setibanya di lokasi, didapati sebuah bangunan usang yang telah ditinggalkan lebih daripada 10 tahun runtuh melibatkan sebahagian dindingnya.
“Siasatan yang dilakukan bagaimanapun tidak mendapati kejadian itu melibatkan mangsa” katanya kepada pemberita ketika ditemui di lokasi kejadian, di sini hari ini.
Tambah Muhammad Taufiq, bagi memastikan perkara itu, Unit K9 daripada Kontinjen Johor dipanggil untuk membantu siasatan.

“Punca kejadian masih dalam siasatan walaubagaimanapun kami percaya ia terjadi kerana struktur bangunan yang usang, selain projek bersebelahan yang mungkin turut menjadi faktor,” jelasnya.
Operasi itu ditamatkan kira-kira pada pukul 8 malam.
Sementara itu, salah seorang saksi kejadian, Pengurus Projek Sungai Segget, Rahmat Adenan, 34, memberitahu, ketika kejadian berlaku dia sedang berkemas untuk pulang selepas menamatkan kerja pada pukul 5 petang.
“Ketika kejadian, angin bertiup kencang sebelum kedengaran bunyi kuat yang datangnya daripada runtuhan bangunan usang bersebelahan tapak projek.
“Akibat runtuhan itu, debu berterbangan sehingga menutupi kawasan sekitar, situasi itu turut mengakibatkan kesesakan jalan raya di hadapan pusat beli belah City Square selama kira-kira 15 minit,” katanya.
Tambahnya yang telah bekerja di tapak itu sejak November 2019 lagi, bangunan usang berkenaan dipercayai menjadi ‘port’ penagih dadah dan gelandangan untuk bermalam.
“Bangunan ini memang diketahui didiami golongan gelandangan dan juga penagih, malahan kami pernah dimarahi mereka kerana menjalankan projek ini,” ujarnya. – K! ONLINE


Tiga juruukur sesat 18 jam
Oleh MOHD AZLI ADLAN

4 Mac 2021, 8:21 pm
SETIU – Tiga juruukur Pejabat Tanah dan Daerah Setiu cemas tersesat hampir 16 jam sebelum ditemui selamat di kawasan berhampiran Kilang Sawit Chalok di sini hari ini.
Rosli Abd. Razak, 53; Muhd. Firdaus Zazumuddin, 21, dan Zuki Mamat, 50, ditemui dalam keadaan keletihan pada pukul 10.50 pagi.
Ketua Polis Daerah Setiu, Deputi Superintendan Afandi Hussin berkata, sebelum kejadian, ketiga-tiga kakitangan PTG Setiu berkenaan melakukan kerja-kerja mengukur tanah lot bagi Rancangan Tanah Berkelompok (RTB) Kampung Rahmat dan RTB Pak Kancil Toman di sini.
“Mereka melakukan kerja-kerja mengukur tanah itu dari pukul 9 pagi semalam sebelum tugas tersebut selesai pada lewat petang.
“Kesemua mangsa tersesat dan gagal mencari jalan keluar sebelum Rosli bertindak menghubungi seorang rakannya pada pukul 8.15 malam semalam untuk meminta pertolongan,” katanya di sini hari ini.
Afandi berkata, pasukan mencari dan menyelamat terdiri daripada anggota polis, bomba, Angkatan Pertahanan Awam dan penduduk kampung telah ditubuhkan bagi menjejaki ketiga-tiga mangsa tidak lama selepas itu.

Ujar beliau, pada awalnya, operasi mencari dan menyelamat dilakukan pada radius satu kilometer dari lokasi mereka dilaporkan tersesat.
“Kesemua mangsa akhirnya berjaya mencari jalan keluar berhampiran Kilang Sawit Chalok,” katanya.
Jarak Kilang Sawit Chalok dengan lokasi tapak RTB Kampung Rahmat dianggarkan kira-kira 5.4 kilometer. – K! ONLINE


Sumatera catat hampir 80 titik panas
Oleh KOSMO!

4 Mac 2021, 7:16 pm
JAKARTA – Sebanyak 55 titik panas di wilayah Riau, Pulau Sumatera dikesan Agensi Meteorologi, Klimatologi dan Geofizik (BMKG) hari ini sekitar pukul 6 pagi (waktu tempatan), lapor portal berita Suara.com.
Kesemua titik panas itu terletak di Kabupaten Bengkalis dan Pelalawan yang masing-masing mencatatkan 11 lokasi, Siak (10), Kepulauan Meranti (8), Rokan Hilir (6), Kota Dumai (6) dan Indragiri Hilir (3).
Secara keseluruhan, sebanyak 79 titik panas dikesan di seluruh Pulau Sumatera termasuk 55 dicatatkan di wilayah Riau, satu di Sumatera Utara, Kepulauan Riau (7), Sumatera Selatan (6), Bangka Belitung (2), Lampung (1) dan Bengkulu (7).
BMKG menyatakan, pelbagai faktor menyumbang kepada titik panas tersebut termasuk suhu panas di wilayah Riau iaitu antara 23 hingga 34 darjah Celsius, pembakaran terbuka secara sengaja serta kebakaran hutan dan belukar.
Titik panas yang meningkat di wilayah Riau pula dikatakan berpunca daripada aktiviti membakar belukar dan hutan bagi membersihkan tanah untuk tujuan pertanian.
Baru-baru ini, sebuah kawasan belukar di Cagar Biosfer Giam Siak Kecil seluas hampir 110 hektar di Kabupaten Bengkalis dikatakan dibakar dengan sengaja oleh pihak tidak bertanggungjawab.

Pasukan pemadam api menempuh jarak antara 3 hingga 5 kilometer dengan menaiki motosikal untuk tiba ke lokasi belukar yang terbakar. – Agensi


Tujuh hospital buat penilaian guna air liur kesan Covid-19
Oleh NOR IDAYU BOSRO

4 Mac 2021, 7:38 pm
PUTRAJAYA – Kementerian Kesihatan (KKM) sudah mengenal pasti sebanyak tujuh buah hospital di seluruh negara untuk penilaian lapangan bagi penggunaan persampelan air liur (deep throat saliva) sebagai ujian pengesanan Covid-19.
Tujuh hospital itu ialah Hospital Kuala Lumpur, Hospital Sultanah Bahiyah, Alor Setar, Kedah; Hospital Sultanah Nur Zahirah, Kuala Terengganu, Terengganu; Hospital Sungai Buloh, Selangor; Hospital Melaka, Melaka; Hospital Tuanku Jaafar, Seremban, Negeri Sembilan dan Hospital Sultanah Aminah, Johor Bahru, Johor.
Ketua Pengarah Kesihatan, Tan Sri Dr. Noor Hisham Abdullah berkata, buat masa ini, KKM masih menggunakan kaedah persampelan melalui hidung (nasopharyngeal) dan mulut (oropharyngeal).
Beliau berkata, persampelan air liur itu akan digunakan untuk kedua-dua ujian ‘Real-Time Reverse Transcriptase-PCR’ (RT-PCR) dan RTK antigen (RTK-Ag) bagi mengesan jangkitan dalam komuniti.
“KKM berharap dapat laporan lengkap sebelum kita mengetengahkan kaedah persampelan ‘deep throat saliva’ atau menggunakan air liur untuk menjalankan saringan RTK-Ag atau RT-PCR.
“Kita juga harap ujian ini akan beri ketepatan dan kejituan dalam pengesanan kes-kes positif Covid-19,” katanya pada sidang akhbar di sini hari ini. – K! ONLINE


Iklan jual vaksin palsu
Oleh SITI A'ISYAH SUKAIMI

4 Mac 2021, 8:02 pm
PUTRAJAYA – Kementerian Kesihatan (KKM) mengesahkan, iklan jualan dalam talian membabitkan vaksin Covid-19 Pfizer yang tular di media sosial adalah palsu.
Ketua Pengarah Kesihatan, Tan Sri Dr. Noor Hisham Abdullah menegaskan, pihaknya mengambil maklum berhubung iklan tersebut dan Bahagian Penguatkuasaan Farmasi mendapati ia adalah palsu.
“Bahagian tersebut melalui Unit Forensik Siber dengan kerjasama pihak berwajib tempatan dan antarabangsa Interpol sememangnya sentiasa memantau keadaan semasa serta penjualan vaksin Pfizer di dalam talian.
“Vaksin Covid-19 telah diberikan pendaftaran bersyarat jadi, hanya boleh dibekalkan kepada pihak kerajaan dan pihak yang dibenarkan oleh kerajaan. Justeru vaksin ini tidak dijual di negara ini,” katanya pada sidang akhbar di sini hari ini.
Noor Hisham berkata demikian ketika ditanya mengenai iklan yang tular di media sosial kononnya penjualan vaksin Covid-19 Pfizer berharga RM63.88.
Dalam pada itu, beliau berkata, masyarakat juga diminta berwaspada serta mendapatkan vaksin Covid-19 hanya daripada pihak KKM serta sumber yang boleh dipercayai.

“Kita juga dimaklumkan banyak vaksin tiruan di pasaran, jadi kita menasihati orang ramai supaya memastikan untuk mendapatkan vaksin daripada KKM dan sumber boleh dipercayai.
“Bahagian Regulatori Farmasi Negara (NPRA) memberikan pendaftaran bersyarat iaitu syarat dibekalkan oleh kerajaan atau tempat dikenal pasti oleh kerajaan termasuk hospital swasta,” ujarnya. – K! ONLINE


Chiang Mai bandar raya ketiga paling tercemar di dunia
Oleh KOSMO!

4 Mac 2021, 8:35 pm
BANGKOK – Chiang Mai tersenarai sebagai bandar raya ketiga paling tercemar di dunia semalam dengan bacaan partikel debu PM2.5 melebihi angka 200, lapor akhbar Bangkok Post.
Bandar raya Chiang Mai adalah ibu negeri wilayah Chiang Mai. Wilayah itu berdepan pencemaran udara pada paras kritikal berikutan asap akibat kebakaran hutan dengan bacaan purata PM2.5 melebihi paras selamat semalam.
Laman maklumat pencemaran AirVisual menyenaraikan Chiang Mai di tempat ketiga bandar raya paling tercemar di belakang Lahore di Pakistan dan ibu kota India, New Delhi.
Dalam perkembangan berkaitan, sekitar 928 titik panas direkodkan di seluruh 17 wilayah utara Thailand, demikian menurut Timbalang Komander Ketumbukan Ketiga, Mejar Jeneral Thanadpol
Kosaisewee selaku timbalan pemerintah yang bertanggungjawab menangani pencemaran udara di rantau berkenaan. – Agensi


Kemalangan dedah isteri curang
Oleh KOSMO!

4 Mac 2021, 7:43 pm
BANDAR RAYA MEXICO – Seorang lelaki hanya mengetahui kecurangan isterinya selepas wanita itu terbabit dalam kemalangan bersama teman lelakinya di sebuah lebuh raya di bandar Saltillo, Mexico pada  Ahad lalu, lapor akhbar Daily Mail.
Menurut saluran berita RCG Media, wanita dikenali sebagai  Edna itu menipu polis di lokasi kejadian dengan memaklumkan bahawa hanya dia berada dalam kenderaan tersebut.
Dia  menipu pihak berkuasa kerana ingin mengelakkan teman lelakinya, Raul ditahan kerana kereta itu tidak memiliki plat kenderaan.
Siasatan polis terhadap kemalangan itu mendapati Edna menipu. Raul  telah ditahan atas kesalahan berkaitan nahas tersebut.
Selepas mendapat maklumat keluarga mereka, pihak polis menghubungi kediaman Edna agar dia dapat dihantar pulang. Bagaimanapun, suaminya menjawab panggilan itu dan muncul di lokasi kemalangan.
Suaminya yang mendapat tahu tentang kecurangan isterinya mula bertengkar di lokasi, malah kedua-dua lelaki tersebut hampir bertumbuk sebelum polis menghalang mereka.

Biarpun menipu pihak berkuasa, Edna dibenarkan pulang bersama-sama suaminya dan ahli keluarganya yang lain manakala Raul ditahan polis. – Agensi


Masih ramai rakyat Malaysia belum daftar vaksin
Oleh NUR HUDA MUSA

4 Mac 2021, 6:32 pm
PETALING JAYA – Jumlah rakyat Malaysia yang mendaftar untuk menerima vaksin Covid-19 masih lagi kecil jika dibandingkan dengan populasi rakyat Malaysia yang
keseluruhannya menghampiri jumlah 33 juta.
Menteri Kanan (Keselamatan), Datuk Seri Ismail Sabri Yaakob berkata, sehingga hari ini, hanya 1,909,585 rakyat Malaysia telah mendaftar bagi menerima vaksin tersebut.
“Pengambilan vaksin ini penting kerana tidak mustahil seluruh negara akan menjadikan pengambilan vaksin ini sebagai salah satu syarat wajib bagi mengunjungi negara mereka.
“Difahamkan, Kerajaan Arab Saudi juga dijangka akan mengenakan syarat vaksin ke atas bakal jemaah haji dan umrah tahun ini,” katanya dalam sidang khas hari ini.
Katanya, difahamkan, kerajaan Arab Saudi juga dijangka akan mengenakan syarat vaksin ke atas bakal jemaah haji dan umrah tahun ini.
Dalam pada itu, Ismail Sabri berkata, selain MySejahtera, pendaftaran juga boleh dibuat menerusi lawan web www.vaksincovid.gov.my.

“Pendaftaran juga boleh dibuat terus ke hospital dan klinik kesihatan awam berdekatan yang akan mula dibuka esok, 5 Mac 2021 atau melalui talian hotline
yang bakal diumumkan oleh Kementerian Sains, Teknologi dan Inovasi (Mosti) dalam masa terdekat,” jelasnya.
Terdahulu, bekalan pertama vaksin Pfizer-BioNTech melibatkan 312,390 dos tiba pada 21 Februari 2021 sekali gus membuka jalan untuk Program Imunisasi Covid-19 Kebangsaan (PICK) fasa pertama yang telah bermula pada 26 Februari 2021. – K! ONLINE


Ahmad Zahid ada terima RM6 juta – saksi
Oleh NUZULSHAM SHAMSUDDIN

4 Mac 2021, 6:39 pm
KUALA LUMPUR – Mahkamah Tinggi di sini diberitahu Ahmad Zahid Hamidi telah menerima RM6 juta melalui dua pemberian cek daripada Timbalan Pengarah Urusan Datasonic Group Berhad (DGB) selepas berlaku kekurangan pasport pada tahun 2016.
Pegawai Penyiasat Suruhanjaya Pencegahan Malaysia (SPRM) Mohd. Hizar Farhan Hamidi yang merupakan saksi ke – 91 berkata, selepas Syarikat Datasonic Technologies Sdn. Bhd. (DTSB) dianugerahkan kontrak itu selama lima tahun berlaku masalah kekurangan pasport.
Pada sama seorang saksi iaitu Timbalan Pengarah Urusan DGB Chew Ben Ben telah dipanggil untuk berjumpa dengan tertuduh pada 16 September 2016.
“Beberapa bulan kemudian iaitu pada pertengahan bulan April 2017, saksi itu (Ben Ben) telah dipanggil untuk berjumpa dengan tertuduh di kediaman rasmi di Seri Satria, Putrajaya dan selepas perjumpaan itu saksi itu telah menyerahkan dua keping cek berjumlah RM6 juta kepada tertuduh,” katanya.
Sementara itu berhubung penganugerahan kontrak pembekalan cip pasport daripada Kementerian Kewangan DTSB saksi itu berkata ia adalah mengikut Prosedur Operasi Standard (SOP) yang betul pada tahun 2015.
Bagaimanapun saksi itu memaklumkan tanpa persetujuan tertuduh yang ketika itu selaku Menteri Dalam Negeri, Kementerian Kewangan tidak akan menganugerahkan kontrak itu kepada syarikat tersebut.

Dalam prosiding itu pendakwaan diwakili Timbalan Pendakwa Raya Gan Peng Kun manakala Ahmad Zahid diwakili peguam Datuk Ahmad Zaidi Zainal.
Perbicaraan di hadapan Hakim Collin Lawrence Sequerah bersambung lagi esok.
Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi. – K! ONLINE


PDRM tumpaskan empat sindiket penipuan pelaburan
Oleh EDDY AQMAL MOHAMED HAMIDI

4 Mac 2021, 6:30 pm
PETALING JAYA – Sejak Februari lalu hingga sekarang, pihak Polis Diraja Malaysia telah berjaya menumpaskan sekurang-kurangnya empat sindiket penipuan pelaburan menerusi beberapa siri operasi di sekitar Johor, Selangor, Kuala Lumpur, Pulau Pinang dan Kelantan.
Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob berkata, antara sindiket yang berjaya ditumpaskan adalah skim pelaburan ‘LikeShare’, ‘Zan Zan Lee’, ‘isharefans’, dan ‘e-currency investment bitcoin’.
“Secara keseluruhan, seramai 21 individu yang terdiri daripada 18 lelaki dan tiga wanita tempatan telah ditahan kerana penglibatan mereka dalam skim-skim pelaburan tersebut dan kini disiasat di bawah Seksyen 420 Kanun Keseksaan kerana menipu.
“Turut dirampas menerusi operasi berkenaan adalah antaranya telefon bimbit (28), kad ATM (17 keping), kad kredit (11 keping), dokumen Suruhanjaya Syarikat Malaysia (SSM), masing-masing satu salinan penyata akaun, salinan resit pelaburan dan sebuah kereta serta wang tunai berjumlah RM11,930,” katanya menerusi satu kenyataan hari ini.
Menurut Zainuddin, berdasarkan siasatan, ahli sindiket akan memulakan hantaran iklan tawaran pelaburan melalui platform media sosial seperti Facebook serta Whatsapp dan mangsa yang tertarik akan mula mengikut arahan sindiket untuk menyertai pakej pelaburan dengan modal yang kecil tetapi menjanjikan pulangan kuntungan berganda.
“Mangsa yang tamak kemudiannya akan melabur dalam jumlah yang lebih besar agar mendapat keuntungan yang lebih tinggi namun sindiket pelaburan ini akan memutuskan perhubungan komunikasi dengan mangsa setelah mendapat jumlah pelaburan yang besar.

“Skim pelaburan palsu sememangnya mudah untuk menarik perhatian orang ramai terutamanya yang melibatkan pulangan keuntungan besar,” katanya.
Mengulas lanjut, Zainuddin menasihatkan orang ramai adalah dinasihatkan untuk sentiasa berwaspada dan tidak mudah mempercayai iklan-iklan promosi di media sosial dan membuat semakan dengan agensi berkaitan.
“Untuk makluman, skim pelaburan yang berdaftar dan diiktiraf oleh Bank Negara Malaysia tidak akan menjanjikan keuntungan yang terlalu besar dalam tempoh masa yang begitu singkat. Jangan mudah terpedaya dengan pakej yang dilihat sebagai terlalu indah khabar dari rupa.
“Semakan akaun dan talian telefon juga boleh dibuat menerusi laman web http://ccid.rmp.gov.my/semakmule/ bagi pengesahan sama ada akaun terbabit pernah terlibat dalam kes penipuan atau tidak serta menghubungi CCID SCAM RESPONSE CENTRE di talian 03-26101559 atau 03-26101599 jika mempunyai maklumat berkenaan sindiket penipuan,” jelas beliau. – K! ONLINE


Bomba Selangor sasar 80 peratus anggota divaksin
Oleh NORHAYATI YAHAYA

4 Mac 2021, 6:45 pm
KUALA LANGAT – Jabatan Bomba dan Penyelamat Malaysia (JBPM) Selangor menyasarkan kira-kira 80 peratus daripada keseluruhan 1,689 keanggotannya dilindungi dengan vaksin bagi mencegah Covid-19 bagi fasa pertama.
Pengarahnya, Norazam Khamis berkata, pihaknya telah menyerahkan 895 nama pegawai dan anggota diberi kepada Kementerian Kesihatan (KKM).
“Bagaimanapun, kami dimaklumkan oleh KKM bahawa hanya 170 orang anggota sahaja akan menerima suntikan vaksin untuk peringkat awal.
“Kita berusaha untuk meminta semua anggota kita supaya disuntik kerana berhadapan dengan pelbagai individu atau mangsa yang tidak diketahui tahapnya kesihatannya terutama dalam pandemik Covid-19 ini,” katanya dalam sidang akhbar selepas meninjau operasi pemadaman kebakaran tanah gambut Hutan Simpan Kuala Langat Selatan hari ini.
Jelas beliau, 170 anggota itu akan menerima suntikan secara berperingkat bermula 16 Mac sehingga awal April nanti di Pejabat Kesihatan Daerah (PKD) Petaling, Kuala Selangor, Kuala Langat dan Sepang serta Klang. – K! ONLINE


Harimau dahan di hadapan rumah gemparkan penduduk
Oleh MUHAMAD TARMIZE MOHD NOR

4 Mac 2021, 6:12 pm
LENGGONG – Penduduk di Taman Kota, Kampung Lahar di sini gempar apabila seekor harimau dahan dilihat muncul di hadapan sebuah rumah awal pagi hari ini.
Rakaman video berdurasi 51 saat yang viral di media sosial itu menunjukkan harimau tersebut sedang menghidu sesuatu seolah-olah sedang kelaparan mencari makanan.
Difahamkan kejadian tersebut berlaku kira-kira pada pukul 2 pagi.
Bimbang dengan perkara tersebut, penduduk kampung kemudiannya melaporkan kehadiran harimau dahan tersebut kepada Jabatan Perlindungan Hidupan Liar dan Taman Negara (Perhilitan).
Pengarah Perhilitan Perak, Yusoff Shariff berkata, pihaknya telah menerima aduan daripada penduduk dan tindakan segera akan diambil bagi menangkapnya.
Katanya, banyak faktor yang boleh menyebabkan haiwan liar tersebut muncul di kawasan kediaman manusia.

“Antaranya tersesat ketika mencari makan, kehilangan pasangan atau terdapat gangguan di habitat asalnya.
“Pegawai Perhilitan akan memasang perangkap untuk menangkap haiwan tersebut hari ini agar keselamatan orang ramai terpelihara,” katanya ketika dihubungi hari ini.
Katanya, Perhilitan mengingatkan penduduk agar memberikan kerjasama untuk tidak menangkap haiwan berkenaan atau melakukan apa-apa tindakan terhadapnya. – K! ONLINE


Kes melebihi 2,000, kes sembuh kekal atasi kes harian
Oleh SITI A'ISYAH SUKAIMI

4 Mac 2021, 6:42 pm
PUTRAJAYA – Sebanyak 2,063 kes baharu dilaporkan hari ini menjadikan jumlah kes Covid-19 di Malaysia kini mencecah 307,943 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sembilan kes import mendapat jangkitan dari luar negara dan sebanyak 2,054 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 23,161 kes.
“Selain itu, terdapat 2,922 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 283,629 kes.
“Terdapat lima kes kematian baharu hari ini melibatkan warga Malaysia menjadikan sebanyak 1,153 kes kematian Covid-19 di Malaysia,” katanya pada sidang media di sini hari ini.
Ujarnya, sebanyak 193 kes positif sedang dirawat di Unit Rawatan Rapi dengan 99 kes memerlukan bantuan pernafasan. – K! ONLINE


Jalani ujian calitan Covid-19 sebelum masuk Sabah, Sarawak
Oleh NUR HUDA MUSA

4 Mac 2021, 6:37 pm
PETALING JAYA – Semua individu yang akan memasuki Sabah bagi urusan kerja atau lain-lain urusan dengan kebenaran Polis Diraja Malaysia (PDRM) melalui pintu masuk darat, laut dan udara perlu menjalani ujian calitan Covid-19 dalam tempoh tiga hari sebelum perjalanan.
Menteri Kanan Keselamatan, Datuk Seri Ismail Sabri Yaakob berkata, hanya individu tidak positif Covid-19 dan tidak bergejala sahaja yang dibenarkan masuk ke Sabah dan tidak perlu menjalani kuarantin.
“Sementara itu, perjalan dari Sabah ke semenanjung pula tidak perlu menjalani ujian calitan Covid-19. Bagaimanapun perjalan dari Sabah ke Sarawak atau Labuan perlu melakukan ujian saringan terlebih dahulu.
“Bagi pergerakan ke Sarawak pula, semua individu yang akan memasuki Sarawak dengan kebenaran polis perlu menjalani ujian saringan dalam tempoh tiga hari sebelum berlepas ke Sarawak dan perlu menjalani kuarantin selama 14 hari sebaik sahaja tiba di Sarawak,” katanya dalam sidang khas hari ini.
Ismail Sabri berkata, bagi rakyat Sarawak, kos ujian calitan dan kuarantin akan ditanggung oleh kerajaan negeri manakala bukan rakyat Sarawak, kos adalah atas tanggungan sendiri.
“Sementara itu, perjalanan dari Sarawak ke semenanjung juga tidak perlu menjalani ujian calitan. Bagaimanapun dari Sarawak ke Sabah dan Labuan, ujian calitan Covid-19 perlu dilakukan terlebih dahulu.

“Atas kehendak kerajaan Sarawak, larangan rentas daerah di Sarawak dikekalkan walaupun Sarawak kini berstatus negeri Perintah Kawalan Pergerakan Bersyarat (PKPB),” ujarnya. – K! ONLINE


KDN Kedah rampas buku panduan solat, muqadam
Oleh NUR SYAZWANA MANSOR

4 Mac 2021, 6:35 pm
SUNGAI PETANI – Sebanyak 2,672 buku panduan solat, muqadam dan bingkai gambar petikan surah dalam al-Quran bernilai RM25,276 yang didapati tidak mempunyai kelulusan Kementerian Dalam Negeri (KDN) dirampas dalam operasi di sini semalam.
Rampasan dibuat dalam operasi bersepadu Bahagian Penguatkuasaan dan Kawalan (PKK) KDN di tiga lokasi berbeza membabitkan premis dan kios jualan bermula pukul 12 tengah hari hingga pukul 3 petang.
Pengarah KDN Kedah, Zaki Mohamed berkata, sebanyak 2,382 buku panduan sembahyang lelaki dan perempuan dirampas kerana mengandungi penulisan ayat al-Quran dan penulisan rumi bercanggah yang menjadi kesalahan mengikut Akta Mesin Cetak dan Penerbitan 1984 (Pindaan) 2012.
“Turut dirampas 235 muqadam Kaedah Baghdadiah dan sembilan Tafsir Al-Azhar selepas didapati tidak mendapat kelulusan KDN dan menyalahi Akta Pencetakan Teks Al-Quran 1986,” katanya dalam satu kenyataan di sini hari ini.
Beliau berkata operasi itu turut disertai Jabatan Hal Ehwal Agama Islam Kedah (JHEAIK) yang diketuai Ketua Pegawai Penguat Kuasa Agama negeri, Radzi Abdul Mutalib.
Ujarnya, lima bingkai petikan surah seribu dinar dan 31 bingkai ayat Kursi turut dirampas kerana terdapat kesilapan ayat yang menyalahi Akta Pencetakan Teks Al-Quran 1986 (Pindaan) 2010.

“Penjual boleh dituduh mengikut Seksyen 9 (2) Akta Pencetakan Teks Al-Quran 1986 yang sabit kesalahan boleh didenda sehingga RM20,000 atau lima tahun penjara atau kedua-duanya sekali,” katanya.
Tambahnya, masyarakat diminta lebih peka dalam memilih bahan bacaan terutamanya yang berkaitan al-Quran.
“Semak terlebih dahulu dan pastikan ada kelulusan atau pengesahan yang sepatutnya daripada KDN.
“Malah semua pihak diminta supaya sentiasa bersama-sama memainkan peranan dalam mengawal sebarang penyelewengan yang boleh menjejaskan ketenteraman awam khususnya dalam menjaga kesucian al-Quran itu sendiri,” ujarnya. – K! ONLINE


Bukan mati lemas tetapi sebab CPR
Oleh NOOR HASLIZA NUSI

4 Mac 2021, 6:04 pm
BALIK PULAU – Kematian budak perempuan berusia dua tahun, Sophia Fatehah Wan Farhan Danial dipercayai berpunca daripada proses bantuan pernafasan (CPR) yang dilakukan pengasuhnya dan bukan disebabkan lemas akibat terjatuh di dalam besen.
Ketua Polis Daerah Barat Daya, Superintenden A. Anbalagan berkata, hasil bedah siasat yang dijalankan oleh pakar perubatan forensik Hospital Pulau Pinang (HPP) hari ini mendapati berlaku kebocoran pada organ perut mangsa sehingga menyebabkan pendarahan dan pembekuan sistem darah.
“Pakar perubatan forensik berpendapat tiada unsur jenayah terkesan dalam penemuan kecederaan dalaman si mati.
“Kecederaan tersebut kemungkinan adalah berdasarkan usaha proses CPR yang telah dilakukan oleh pengasuh untuk menyelamatkan si mati setelah terjatuh dalam besen air serta tiada sebarang kecederaan yang mencurigakan pada badan mangsa,” katanya di sini hari ini.
Beliau memberitahu, siasatan akan dijalankan mengikut Seksyen 31(1)(a) Akta Kanak-Kanak 2001.
Terdahulu, mayat, Sophia Fatehah selamat dikebumikan di Tanah Perkuburan Islam Permatang Damar Laut kira-kira pukul 4 petang tadi.

Sebelum itu, mayat mangsa dibawa ke kediaman datuk dan neneknya di Permatang Damar Laut sejurus selesai proses bedah siasat kira-kira pukul 1 petang. – K! ONLINE


PKPD tiga lokaliti di Sarawak, Melaka
Oleh NUR HUDA MUSA

4 Mac 2021, 6:57 pm
PETALING JAYA – Kerajaan bersetuju melaksanakan Perintah Kawalan Pergerakan Diperketatkan (PKPD) di Rumah Sewa Anong dan Rumah Sewa Beverly Hills, Daerah Bintulu, Sarawak bermula 5 Mac sehingga 18 Mac 2021.
Menteri Kanan (Keselamatan), Datuk Seri Ismail Sabri berkata, pelaksanaan PKPD itu dibuat untuk memudahkan Kementerian Kesihatan (KKM) melaksanakan saringan secara bersasar ke atas semua penduduk yang terlibat serta mengawal pergerakan dan penularan jangkitan dalam komuniti.
“Sehingga 3 Mac 2021, KKM telah melaksanakan 1,247 ujian saringan dan daripada jumlah itu secara kumulatif sebanyak 84 kes positif telah direkodkan di kedua-dua lokaliti ini.
“KKM mengesahkan berlaku peningkatan kes secara mendadak di lokaliti ini dengan kadar kebolehjangkitan dalam komuniti adalah tinggi,” katanya dalam siaran langsung sidang khas hari ini.
Dalam pada itu, Ismail Sabri berkata, kerajaan turut bersetuju melaksanakan PKPD di Sekolah Henry Gurney, Telok Mas, Melaka bermula 6 Mac sehingga 19 Mac 2021.
“Sehingga 3 Mac 2021, sebanyak 152 kes positif telah direkodkan yang melibatkan lima kakitangan, lapan ahli keluarga dan 139 tahanan,” ujarnya.

Mengulas mengenai Task Force Operasi Polis Diraja Malaysia (PDRM) semalam Ismail Sabri berkata, seramai 499 individu ditahan atas kesalahan ingkar SOP dan daripada jumlah itu, 492 telah dikompaun manakala empat individu direman dan tiga dijamin.
“Aktiviti pusat hiburan merupakan kesalahan yang paling tinggi dicatatkan iaitu 134 kes, diikuti kesalahan gagal menyediakan peralatan/merekod butiran
diri/pelanggan (86); tidak memakai pelitup muka (62), tiada penjarakan fizikal (58), premis beroperasi lebih masa/tanpa kebenaran (28), rentas negeri/daerah tanpa kebenaran (27) dan lain-lain kesalahan (104).
“Ops Benteng semalam juga telah berjaya menahan 12 orang pendatang asing tanpa izin (PATI) serta merampas enam buah kenderaan darat dalam operasi yang diadakan di seluruh negara,” ujarnya. – K! ONLINE


Harimau kumbang masuk perangkap di Johol
Oleh AHMAD SHAHERMAN SHAMSURI

4 Mac 2021, 6:01 pm
PETALING JAYA – Seekor harimau kumbang yang sebelum ini menjadi ancaman kepada penduduk sekitar Kampung Ulu Nuri, Johol, Negeri Sembilan akhirnya berjaya ditangkap semalam.
Jabatan Perlindungan Hidupan Liar dan Taman Negara (Perhilitan) berkata, pihak menerima aduan berkenaan kehadiran haiwan berkenaan daripada penduduk kampung pada 22 Februari lalu.
“Anggota Perhilitan kemudiannya memasang perangkap di sekitar kawasan penemuan itu sehari selepas aduan itu.
“Harimau kumbang itu telah masuk ke dalam perangkap semalam. Pemeriksaan kesihatan mendapati haiwan tersebut berada dalam keadaan sihat dan akan dilepaskan ke habitat asalnya,”katanya dalam satu kenyataan di sini hari ini.
Tambah kenyataan itu, operasi tangkapan semalam itu melibatkan kakitangan daripada Perhilitan Daerah Gemas, Perhilitan Daerah Jempol dan Perhilitan Negeri Sembilan.
“Kejayaan tangkapan harimau kumbang tersebut diharap dapat memberikan kelegaan kepada penduduk kampung di sekitar kawasan berkenaan,”katanya.- K! ONLINE


Tapak pelupusan sampah terbakar, penduduk sengsara bernafas dalam asap
Oleh ROSLIZA MOHAMED

4 Mac 2021, 5:43 pm
TUMPAT – Penduduk di sekitar Kok Bedullah di sini sengsara apabila mereka terpaksa menghidu asap tebal yang berpunca daripada kebakaran tapak pelupusan sampah seluas kira-kira lapan hektar sejak dua minggu lalu.
Susulan daripada kejadian itu, 90 penduduk daripada 20 keluarga yang tinggal dalam radius 200 meter dari tapak pelupusan sampah milik Majlis Daerah Tumpat (MDT) itu terpaksa mengosongkan rumah masing-masing dan ditempatkan di Resort Pantai Sri Tujuh di sini.
Difahamkan, setakat pukul 5 petang ini, pihak Jabatan Bomba dan Penyelamat Malaysia (JBPM) yang dibantu pelbagai agensi dan pasukan keselamatan lain masih bertungkus-lumus berusaha memadamkan kebakaran tersebut.
Agensi terlibat ialah Jabatan Sukarelawan Malaysia (Rela), Angkatan Pertahanan Awam Malaysia (APM), Jabatan Pengairan dan Saliran (JPS), Jabatan Amal Malaysia serta pihak MDT sendiri.
Yang Dipertua MDT, Rusydee Abdullah berkata, kejadian berlaku pada 19 Februari lalu dan operasi memadamkan kebakaran semakin berhasil apabila api semakin berkurangan dan hanya tertumpu di titik-titik yang berselerak sahaja.
“Kebakaran itu menyebabkan asap tebal yang mengganggu kehidupan harian masyarakat sekitar.

“MDT menerima banyak aduan daripada penduduk dan kita juga mendapat makluman oleh Jabatan Alam Sekitar (JAS) yang sentiasa memantau perkembangan usaha pemadaman api yang kita dilakukan,” katanya dalam satu kenyataan di sini hari ini.
Menurutnya, asap tebal itu sukar dikawal kerana bahan yang terbakar sebahagian besarnya adalah sisa plastik yang telah mendap jauh ke dalam tanah di samping cuaca panas serta kemarau yang sedang melanda negeri ini.
Sementara itu BBP Pengkalan Kubor, Penolong Penguasa Bomba Raja Arisansahseni Raja Semail ketika dihubungi berkata, operasi pemadaman bermula pukul 9 pagi hingga 3 petang setiap hari dan dibahagi kepada lima zon.
“Setakat ini kita masih menyiasat punca sebenar kebakaran dan tidak menolak kemungkinan faktor kecuaian manusia dan cuaca panas ketika musim kemarau sekarang,” katanya. – K! ONLINE


Masa berada dalam tahanan dia hentam, bila keluar ‘dm’ pula – Syed
Oleh FARHANA AB RAHMAN

4 Mac 2021, 5:22 pm
PETALING JAYA – Pendakwah muda, Syed Shah Syed Iqmal mengakui ada beberapa rakan terdekat yang bercakap buruk di belakangnya ketika sedang berada dalam tahanan selama 20 hari.
Syed berkata, musibah yang berlaku terhadap dirinya banyak memberi pengajaran untuk membezakan erti sahabat dan kawan. Sekali gus, membuka mata Syed untuk lebih menghargai kelompok yang ikhlas membantunya.
“Apa yang berlaku banyak mengajar saya untuk menghargai mereka yang ikhlas berada di sisi. Contohnya seperti sahabat saya, Ryan Deedat dan beberapa lagi yang sentiasa memberikan kata-kata semangat serta motivasi tanpa diskriminasi.
“Saya tahu ramai juga menggunakan kesempatan ini untuk melonjakkan nama mereka. Ada yang mengutuk ketika saya berada dalam tahanan, namun apabila keluar mereka mendekati saya pula.
“Tipulah jika tiada rasa sakit hati, cuma tidak sampai berdendam. Saya cuba positifkan semua pihak kerana berpegang pada prinsip orang yang baik adalah orang yang meminta maaf dan orang yang lebih baik adalah orang yang memaafkan,” kata Syed.
Syed mengulas mengenai kontroversi yang menimpa dirinya ketika sidang media menerusi aplikasi Zoom sempena pelancaran single terbaharunya berjudul Ya Habib.

Lagu terbaru ini dihasilkan oleh Adam Armin, Yusuff Khan, Ryan Deedat dan Adly Kiddy, manakala liriknya adalah nukilan Syed sendiri ketika berada selama 20 hari dalam tahanan.
Hampir sebulan mendiamkan diri daripada Instagram, Syed atau turut dikenali sebagai Da’i Syed akhirnya kembali aktif di laman tersebut. Malah, dia turut berkongsi beberapa tulisan puisi dan nukilan hati yang dihasilkan semasa dia berada di dalam tahanan lokap selama 20 hari.
Pada 15 Disember lalu, Syed Iqmal dilepaskan dengan ikat jamin keseluruhan sebanyak RM35,000 masing-masing RM25,000 di Mahkamah Petaling Jaya dan RM10,000 di mahkamah Shah Alam.
Dalam pertuduhan ke atasnya pada 10 Disember lalu, Syed Iqmal mengaku tidak bersalah bagi tiga tuduhan jenayah seksual masing-masing di Mahkamah Sesyen dan Mahkamah Majistret Petaling Jaya serta Mahkamah Sesyen, Shah Alam. – K! ONLINE


Cedera ditimpa alang kayu
Oleh AZAHAR HASHIM

4 Mac 2021, 5:23 pm
KULIM – Seorang penduduk cedera pada bahu akibat terkena kayu alang selepas sebahagian bumbung rumahnya runtuh akibat dihempap pokok manggis dalam kejadian ribut di Kampung Ulu Mahang di sini semalam.
Dalam kejadian pada pukul 2.30 petang itu, Nurul Syafika Abd. Ghani, 22, bernasib baik kerana hanya mengalami luka kecil dan menerima rawatan pesakit luar di Hospital Selama, Perak.
Rumah didiami Nurul Syafika merupakan antara 17 rumah di Kampung Ulu Mahang, Kampung Bukit Kabu, Kampung Paya dan Kampung Cerok Kedah yang rosak dalam kejadian tersebut.
Menurut Nurul Syafika, ketika kejadian, hanya dia  dan adik lelaki, Mohamad Akmal Naim, 12 berada di rumah sementara kedua ibu bapanya keluar bekerja.
“Saya sedang duduk di lantai ruang tamu, manakala adik berada berhampiran pintu utama.
“Ketika itu berlaku hujan batu sehingga menyebabkan keadaan bunyi bising akibat ketulan ais terkena bumbung,” katanya ketika ditemui di sini hari ini.

Menurutnya, alang kayu bersama beberapa keping bumbung runtuh tiba-tiba runtuh dan terkena pada bahunya.
“Kami terus berlari dalam hujan lebat ke rumah nenek yang terletak kira-kira 20 meter sebelum mendapati bumbung rumah runtuh akibat dihempap pokok manggis,” ujarnya. – K! ONLINE


Benar saya sudah bertunang – Sharifah Sakinah
Oleh MOHAMMAD SHAHEMY AZMI

4 Mac 2021, 5:30 pm
PETALING JAYA – “Ya sudah”, jawab pelakon Sharifah Sakinah ringkas tentang statusnya yang kini telah pun bertunang dengan kekasih hati, Michael Hansen.
Sakinah atau nama sebenarnya Sharifah Nurul Sakinah Syed Abu Bakar Al- Khaired, 32, ketika dihubungi Kosmo! memberitahu, majlis pertunangan antara dia dengan jejaka berasal dari Sweden itu telah dibuat dalam satu majlis ringkas pada Disember tahun lalu.
“Masa bulan 12 tahun lalu buat secara sederhana sahaja dengan keluarga. Beli cincin habis cerita (selesai bertunang).
“Perancangan 28 Mei nanti (nikah) tapi tak pasti lagi sebab keadaan Covid-19. Lepas itu keluarga belah sana (Sweden) nak datang sini kena kuarantin lagi (14 hari).
“Keluarga saya nak ke sana (Sweden) pula tak dibenarkan. Kesian laa nanti. Boleh nikah sekarang tapi saya tidak mahu buat secara virtual,” katanya yang memberitahu bahawa Hansen kini berada di Stockhlom, Sweden.
Ujar pelakon drama Aku Yang Kau Gelar Isteri itu lagi, buat masa ini dia dan juga Hansen ada membuat perancangan untuk membuat majlis pernikahan mereka sekitar pertengahan tahun ini.

“Anak dia (anak kepada Hansen) ada cuti summer break (cuti musim panas) dan kami akan cuba, tapi tidak pasti lagi,” ujarnya.
Ditanya tentang harapan terhadap hubungannya dengan Hansen, Sakinah memberitahu bahawa ini kali pertama dia menjalinkan hubungan cinta jarak jauh dengan seseorang.
“Sejujurnya ini hubungan jarak jauh pertama saya. Kalau berkahwin nanti, dia ada kerjaya dekat sana (Sweden) dan saya pula ada karier di sini (Malaysia).
“Cuma saya berharap kami boleh bersama sebab orang lain kahwin duduk serumah, tapi kami tidak (berjauhan). Sedihlah sikit,” katanya.
Untuk rekod, Sakinah pernah mendirikan rumah tangga bersama Afif Adha selama dua tahun dan dikurniakan seorang anak perempuan sebelum mereka berpisah pada Mei tahun lalu. – K! ONLINE


Kit saringan Covid-19 guna sampel air liur
Oleh MOHD. HUSNI MOHD. NOOR

4 Mac 2021, 5:39 pm
PUTRAJAYA – Alif Masyhur Sdn. Bhd. (Alif Masyhur) dengan kerjasama Fjord Diagnostics Sdn. Bhd. (Alif-Fjord) muncul syarikat Malaysia pertama memperkenalkan kit saringan Covid-19 menggunakan sampel air liur.
Lebih menarik, kit ujian pengumpulan sampel air liur dikenali Fjord-Saliva itu mengandungi alat (Sediprep) untuk meningkatkan konsentrasi kandungan virus dalam sampel air liur bagi mengesan Covid-19.
Pengerusi Eksekutif Alif Masyhur Sdn. Bhd., Datuk Mazlan Sabli berkata, Sediprep itu kini sudah mendapat kelulusan paten di lapan buah negara iaitu Amerika Syarikat, United Kingdom, Japan, China, Korea, Hong Kong, Jerman dan Malaysia.
Beliau berkata, pihaknya kini sudah bersedia memasuki pasaran tempatan bila-bila masa dengan kapasiti pengeluaran sehingga dua juta unit sebulan.
“Kami menetapkan harga jualan runcit RM45 seunit iaitu jauh lebih murah berbanding ujian saringan yang digunakan buat masa ini.
“Selepas sampel air dimasukkan dalam Sediprep, ia kemudian akan dihantar ke makmal untuk diuji dimana pengguna perlu membayar kos bagi ujian makmal,” katanya pada sidang akhbar di sini hari ini.

Katanya, kit ujian sampel air liur itu adalah kaedah persampelan yang selamat dan tidak invasif berbanding kaedah ujian calitan (swab test).
Mazlan berkata, apa yang penting, produk itu selamat daripada potensi jangkitan dan sampel air liur itu juga mampu bertahan selama 21 hari di dalam suhu bilik tanpa perlu disimpan di dalam peti sejuk bersuhu rendah.
Menurutnya, saringan sampel menggunakan Sediprep menghasilkan konsentrasi kandungan virus yang memudahkan ujian di makmal dan ketepatan tinggi sehingga 100 peratus.
“Kit ujian itu membolehkan pengumpulan sampel air liur dilakukan sama ada di rumah atau tempat kerja tanpa perlu ke pusat kesihatan. – K! ONLINE


SUKE: Kejadian diklasifikasi kemalangan jalan raya
Oleh AHMAD SHAHERMAN SHAMSURI

4 Mac 2021, 5:17 pm
PETALING JAYA – Insiden runtuhan jejambat dalam pembinaan projek Lebuhraya
Bertingkat Sungai Besi-Ulu Kelang (SUKE) di Lebuh Raya Lingkaran Tengah 2 (MRR2) semalam diklasifikasikan sebagai satu kemalangan jalan raya.
Projek Lintasan Kota Holdings Sdn. Bhd. (Prolintas) dalam satu kenyataan berkata, kejadian tersebut kini disiasat pihak polis di bawah seksyen 44 (1) Akta Pengangkutan Jalan 1987.
“Kejadian ini diklasifikasikan sebagai satu kemalangan jalan raya, bukan kemalangan di tapak pembinaan.
“Walaubagaimanapun, SUKE akan memberikan kerjasama penuh kepada pihak berkuasa dalam menjalankan siasatan kejadian ini,”katanya dalam satu kenyataan di sini hari ini.
Pada masa sama, pihak SUKE merakamkan ucapan takziah kepada kesemua mangsa serta keluarga dan akan bersama memantau keadaan mereka yang kini di rawat di Hospital Censelor Tunku Mukhriz Kuala Lumpur.
Untuk mendapatkan maklumat terkini atau menghantar maklum balas, sila berhubung dengan saluran komunikasi SUKE di talian hotline 1 300 88 9922 atau laman sosial Facebook PROLINTAS Highways.

Kosmo! semalam melaporkan, dua maut manakala tiga lagi pekerja kilang terselamat dalam kejadian runtuhan projek SUKE di MRR2 berdekatan dari arah Pandan Indah menghala ke Shah Alam petang kelmarin.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, mereka yang terselamat merupakan pemandu van yang juga seorang lelaki serta dua penumpang wanita.
Katanya, dua yang terbunuh merupakan penumpang wanita dan kesemua lima mangsa adalah warga tempatan yang dianggarkan berumur 30 hingga 45 tahun. – K! ONLINE


Jangan terpedaya jualan vaksin Covid-19 secara online
Oleh EDDY AQMAL MOHAMED HAMIDI

4 Mac 2021, 5:36 pm
PETALING JAYA – Polis Diraja Malaysia mengesahkan telah menerima dua laporan polis berkaitan penipuan vaksin Covid-19 melibatkan kerugian keseluruhan berjumlah RM285,499.95.
Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob berkata, pihaknya telah mengesan terdapat penularan informasi di media sosial berkenaan penjualan vaksin Covid-19 secara online walaupun pihak pengendalian perkhidmatan jualan terlibat telah mengeluarkan kenyataan menafikan terdapat iklan tersebut.
“Walaupun begitu, jabatan ini tidak menolak kemungkinan wujudnya iklan-iklan palsu berkenaan penjualan vaksin tersebut pada masa akan datang.
“Seperti mana diumumkan oleh kerajaan, pemberian vaksin dilaksanakan secara percuma kepada rakyat Malaysia jesteru sebarang tawaran penjualan vaksin oleh mana-mana pihak adalah satu tindakan tidak bertanggungjawab dan mungkin satu penipuan,” katanya dalam satu kenyataan hari ini.
Tambah beliau, pihak JSJK sentiasa komited untuk melaksanakan pemantauan secara berterusan bagi mengesan dan membanteras mana-mana pihak yang cuba mengiklankan penjualan vaksin ini secara online.
“Siasatan berhubung laporan polis yang diterima pula masih dijalankan di bawah Seksyen 420 Kanun Keseksaan.

“Orang ramai adalah diingatkan untuk sentiasa berwaspada dengan tindakan pihak tidak bertanggungjawab yang cuba ‘menangguk di air keruh’. Sentiasa peka dengan pengumuman dan arahan yang dikeluarkan oleh kerajaan dari semasa ke semasa bagi memastikan mklumat yang tepat diperolehi berkaitan program vaksinasi ini,” ujar beliau. – K! ONLINE


JAIS cekup Ibu Yati
Oleh ABDUL RAZAK IDRIS

4 Mac 2021, 5:49 pm
SHAH ALAM – Bekas wartawan, Wan Norhayati Wan Alias atau lebih dikenali Ibu Yati ditahan bersama berhubung isu dakwaan ajaran agama Melayu di sebuah premis di Hulu Langat malam tadi.
Dalam serbuan kira-kira pukul 11.20 malam oleh Jabatan Agama Islam Selangor (JAIS) turut menahan tiga lagi individu masing-masing melibatkan seorang wanita dan dua lelaki.
Pengarah JAIS , Datuk Mohd Shahzihan Ahmad berkata, menerusi serbuan itu juga turut menyita beberapa bahan bukti dari premis dan individu yang terlibat sebelum dibawa ke Ibu Pejabat JAIS untuk siasatan lanjut mengikut Seksyen 7, 9 dan 10 Enakmen Jenayah Syariah (Negeri Selangor) Tahun 1995.
Katanya, menerusi penangkapan keempat-empat suspek itu dijangka dapat menyelesaikan kes melibatkan perbuatan beberapa individu di Selangor yang disyaki menyanggahi ketetapan hukum
syarak atau fatwa.
Selain itu, melibatkan penghinaan kepada al-Quran dan hadis, serta mempersenda, menghina atau menyebabkan agama Islam dipandang hina
“Kes terhadap kesemua mereka telah disebut di Mahkamah Rendah Syariah Shah Alam hari ini dengan dua tertuduh wanita diikat jamin RM3,000 bersama seorang penjamin dalam kalangan penjawat awam Gred 48.

“Bagi seorang tertuduh lelaki diikat jamin dengan RM1,000 dengan penjamin dalam kalangan penjawat awam Gred 41 manakala seorang lagi dilepaskan dengan bon jamin penguat kuasa,” katanya dalam kenyataan di sini hari ini.
Beliau menambah, tiga daripada tertuduh juga perlu menyerahkan passport antarabangsa diserah kepada mahkamah selain perlu melaporkan diri di Pejabat Agama Islam Daerah Gombak dua minggu sekali.
Mohd. Shahzihan turut menjelaskan sebutan semula kes ditetapkan pada 28 Julai depan di Mahkamah Rendah Syariah Shah Alam. – K! ONLINE


‘Tragedi’ Mac berulang, ibu sedih hilang anak lagi
Oleh ISKANDAR SHAH MOHAMED

4 Mac 2021, 5:19 pm
SABAK BERNAM – Seorang suri rumah tidak menyangka ‘tragedi’ Mac akan berulang kembali apabila kehilangan seorang lagi anak selepas terkorban dalam nahas runtuhan perancah besi yang sedang dalam pembinaan di Jalan Lingkaran Tengah (MMR2), Kuala Lumpur, semalam.
Nor Hayati Abdullah, 42, merupakan antara dua mangsa yang maut dalam nahas tersebut.
Menurut Hasmah Sohor, 77, dia terkejut apabila dimaklumkan mengenai kemalangan menimpa anak bongsu lima beradik itu oleh seorang ahli keluarganya pukul 10 malam tadi.
Katanya, kali terakhir dia bertemu dengan anaknya itu pada 25 Februari lalu.
“Saya sekeluarga masih terkesan dengan pemergian anak ketiga, Laila Hayati, 43, yang meninggal dunia dunia akibat kanser payu dara pada 9 Mac lalu.
“Tiada apa mampu saya ungkapkan ketika itu kerana kedua-dua anak ‘pergi’ dalam bulan sama namun tahun yang berbeza,” katanya sebak ketika ditemui di kediamannya di Kampung Jerang Belanga, Bagan Terap, Sungai Besar di sini, hari ini.

Kosmo! hari ini melaporkan dua penumpang wanita maut manakala tiga yang lain parah selepas sebuah van kilang dihempap perancah besi yang sedang dalam pembinaan di Jalan Lingkaran Tengah (MMR2) berdekatan Bandar Tasik Selatan di Kuala Lumpur semalam.
Kejadian pada pukul 5.58 petang itu berlaku selepas sebuah treler dari arah Seri Petaling menghala ke Ampang terbabas sebelum merempuh perancah besi berkenaan sehingga mengakibatkannya runtuh.
Mengulas lanjut, Hasmah menyifatkan Allahyarham Nor Hayati yang menetap di AU2 Keramat, Kuala Lumpur merupakan seorang yang penyayang dan rapat dengan ahli keluarga terutama anak saudaranya.
“Setiap kali arwah pulang bercuti, dia akan membawa semua anak saudaranya bersiar-siar di ke pekan Bagan Terap dan saya tidak menyangka ia kali terakhir menemuinya,” katanya. – K! ONLINE


Jangan biadab, jadi pembeli bertanggungjawab – Diana Danielle
Oleh MOHAMMAD SHAHEMY AZMI

4 Mac 2021, 4:34 pm
PETALING JAYA – “Cakap beria, dah sampai (barang) batang hidung pun dia sorok dalam gua.”
Itu luahan kekecewaan pelakon Diana Danielle terhadap sikap seorang individu yang membatalkan pembelian saat akhir sehingga menyusahkan orang lain.
Menerusi luahan yang dibuat dalam Instagramnya, Diana mendakwa pembeli tersebut telah menyusahkan pihak penghantar barang kerana perlu terkejar-kejar dari Damansara ke Kajang, Selangor.
“Awak (pembeli) sangat biadab. Kasihan orang yang terkejar-kejar dari Damansara ke Kajang. Lepas itu siap block (sekat) nombor. Nombor saya juga disekat. Saya doakan sahaja untuk awak,” kata Diana.
Difahamkan bahawa, pembeli itu secara tiba-tiba membatalkan barang yang hendak dibeli sedangkan penghantar barang telah pun sampai ke lokasinya iaitu di Kajang.
“Saya tidak kisah siapa pun nak beli atau nak batalkan pembelian sebab itu bukan sumber pendapatan saya. Saya nak kurangkan barang yang penuh dekat (dalam) rumah.

“Lebih berhemah jika anda nak batalkan terus cakap. Tidak perlu segan silu, kami okey sahaja.
“Orang itu (runner) dah habiskan minyak pergi sana dan awak pun hilang. Sedangkan ramai lagi yang nak beli. Saya utamakan awak sebab first come first serve (siapa cepat dia dapat),” luahnya.

Diana meluahkan rasa kecewa dengan sikap pembeli tidak bertanggungjawab di InstaStory miliknya.

Pada masa sama, isteri kepada pelakon, Farid Kamil itu merayu pembeli lain agar lebih bertanggungjawab ketika berurusan dengan penjual.
“Tolong jadi pembeli bertanggungjawab. Inilah yang selalu saya dengar terjadi kepada orang yang nak COD (cash on delivery). – K! ONLINE


Produk kesihatan RM1.89 juta tidak berdaftar dirampas
Oleh KHAIRUL MOHD. ALI

4 Mac 2021, 4:36 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor merampas sejumlah 18,940 kotak produk kesihatan bernilai RM1.89 juta dalam satu serbuan di sebuah premis di Kempas, di sini, petang semalam.
Pengarah KPDNHEP Johor, Mohd. Hairul Anuar Bohro berkata, serbuan bagaimanapun tidak membabitkan sebarang tangkapan.
Menurutnya, serbuan pada pukul 4 petang itu dijalankan seramai 10 pegawai penguatkuasa ekoran aduan awam berhubung satu perniagaan jualan langsung yang disyaki tidak berdaftar.
“Premis yang diserbu merupakan sebuah stor simpanan produk berkenaan yang kami percaya perniagaan itu telah beroperasi sejak 2018 lagi.
“Ketika serbuan dibuat, terdapat lima orang pekerja berusia antara 30-an hingga 50-an berada di dalam premis berkenaan namun mereka tidak ditahan sebaliknya hanya diambil keterangan untuk membantu siasatan.
“Salah seorang daripada mereka merupa pemilik premis yang berusia anggaran 30-an,” katanya dalam satu sidang akhbar yang diadakan, di sini hari ini.

Menurut Mohd. Hairul Anuar lagi, ini merupakan kali pertama pihaknya membongkar kes berkaitan perniagaan jualan langsung tidak berdaftar di Johor.
Katanya, pihaknya percaya produk itu dihasil dan dibungkus di Malaysia untuk dijual dengan harga antara RM100 dan RM105 sekotak di pasaran tempatan melalui pelbagai kaedah jualan.
“Bungkusan produk ini juga mempunyai logo pengesahan tempatan namun kita akan menyiasat ketulenan logo itu dengan pihak-pihak yang berkaitan terlebih dahulu,” ujarnya.-K! ONLINE


Lapan kapal, 104 kru ditahan bersauh tanpa kebenaran
Oleh MOHD SHARKAWI LONDING

4 Mac 2021, 4:07 pm
JOHOR BAHRU – Seramai 104 kru daripada lapan buah kapal asing ditahan Maritim Malaysia (APMM) selepas disyaki bersauh di perairan Johor Timur tanpa kebenaran.
Pengarah APMM negeri Johor, Laksamana Pertama Maritim Nurul Hizam Zakaria berkata, kapal asing tersebut ditahan menerusi operasi yang dijalankan bermula 26 Februari lalu sehingga hari ini.
Menurutnya, operasi dijalankan susulan laporan diterima daripada Lembaga Pelabuhan Johor dan Jabatan Laut Malaysia Wilayah Selatan.
“Kesemua kapal yang ditahan berdaftar di luar negara dan melibatkan seramai 104 kru yang berusia antara 26 hingga 59 tahun.
“Mereka terdiri daripada warga Indonesia, Myanmar, Bangladesh, India serta Georgia dan memiliki dokumen pengenalan diri yang sah.
“Hasil pemeriksaan lanjut ke atas lapan kapal ini mendapati kesemua nakhoda kapal gagal mengemukakan sebarang dokumen kebenaran bersauh oleh Pengarah Laut Malaysia,”katanya dalam satu kenyataan di sini hari ini.

Nurul Hizam berkata, kapal berkenaan ditahan untuk disiasat di bawah Ordinan Perkapalan Saudagar 1952, Seksyen 491B(1)(l) iaitu bersauh tanpa kebenaran Pengarah Laut Malaysia.-K! ONLINE


Tular alumunium foil tambah kelajuan capaian internet
Oleh ZULKIFLI MANZOR

4 Mac 2021, 4:35 pm
PETALING JAYA – Sebelum ini wujud dakwaan kelajuan capaian internet bertambah jika modem atau telefon pintar disalut dengan alumunium foil.
Dakwaan itu bagaimanapun kembali tular di media sosial sejak beberapa hari lalu.
Ia selepas beberapa netizen mendakwa eksperimen mereka ke atas teori tersebut membuahkan hasil.
Pemilik akaun Facebook AQu Fenz mendakwa, capaian internet modemnya tidak lagi lembab selepas dia modem tersebut di letak dalam alumunium foil.
“Mula-mula isteri bising guna aluminium foil, tetapi (capaian internet) sudah tidak lembab. Menjadi. Ini betul-betul,” katanya.
Pemilik akaun Facebook Fadzli Tarmizi pula mendakwa, kelajuan capaian internet modemnya naik 0.5 megabit sesaat (Mbps) selepas dia melakukan eksperimen itu.

Bagaimanapun, ada juga netizen mendakwa hasil eksperimen mereka tidak berjaya dan mempersoalkan sama ada teori tersebut benar.
Tidak kurang juga netizen membuat lawak berhubung teori itu dengan meletakkan modem internet atau telefon bimbit dalam kuali atau mesin pengisar. – K! ONLINE


Engku Emran, Noor Nabila bercinta?
Oleh KOSMO!

4 Mac 2021, 4:41 pm
PETALING JAYA – Tiada angin , tiada ribut, tiba-tiba kakak kepada selebriti terkenal, Neelofa iaitu Noor Nabila mengundang teka-teki apabila didakwa menjalin hubungan istimewa bersama Engku Emran.
Khabar angin tersebut tercetus selepas tular sebuah video yang memperlihatkan bekas suami pelakon terkenal Erra Fazira dan pelakon Indonesia, Laudya Cynthia Bella menghadiri sesi ceramah di kediaman Nabila baru-baru ini.
Malah, bapa kepada seorang cahaya mata itu juga dilihat menikmati hidangan makan malam bersama ahli keluarga Nabila selepas sesi ceramah tersebut berakhir.
Perkara tersebut menguatkan lagi spekulasi mengenai hubungan istimewa antara mereka.
Tangkap layar dipercayai Engku Emran sedang menikmati makan malam di kediaman Noor Nabila baru-baru ini.
Hasil tinjauan Kosmo! bekas isteri kepada pelakon Sharnaaz Ahmad juga pernah memuat naik foto dirinya bersama beberapa individu lain, termasuk Engku Emran sewaktu melakukan aktiviti berbasikal dalam Instagramnya.
Bagaimanapun, sehingga hari ini, hubungan mereka masih menjadi tanda tanya dan tiada sebarang pengesahan dikeluarkan oleh pihak mereka tentang dakwaan tersebut.

Bagaimanapun ada netizen berpendapat hubungan mereka sekadar teman rapat kerana sering melakukan aktiviti berbasikal bersama. – K! ONLINE


Dua tokan dicekup tepi jalan, edar dadah RM42,000
Oleh DIYANATUL ATIQAH ZAKARYA

4 Mac 2021, 4:11 pm
MELAKA – Dua lelaki disyaki tokan dicekup bersama-sama dadah bernilai RM42,000 dalam dua serbuan berasingan di Tanjung Kling dan Kandang, di sini, kelmarin.
Kedua-dua suspek ditahan masing-masing berusia 50 dan 35 tahun.
Ketua Jabatan Siasatan Jenayah Narkotik (JSJN) negeri Superintendan Zulkiflee Rashid berkata, hasil risikan, suspek pertama seorang duda berusia 50 tahun berjaya ditangkap pada pukul 2.20 petang di hadapan sebuah kedai di Tanjung Kling pada Selasa lalu.
“Hasil pemeriksaan di premis menjumpai dadah disyaki heroin seberat 382 gram dan syabu 11.6 gram bernilai RM14,470.
“Susulan tangkapan itu, kita membuat serbuan di tepi jalan di kawasan Kandang pada pukul 9 malam dan menahan suspek kedua bersama-sama rampasan dadah disyaki heroin seberat 2,527 gram bernilai RM27,500,” katanya ketika dihubungi di sini, hari ini.
Zulkiflee berkata, kesemua dadah itu dipercayai bekalan untuk diedarkan bagi pasaran tempatan.

“Hasil saringan ujian air kencing ke atas kedua-dua suspek menunjukkan mereka positif dadah.
“Semakan lanjut mendapati suspek pertama mempunyai enam rekod lampau membabitkan dadah dan satu jenayah, manakala suspek kedua mempunyai lapan rekod dadah serta satu jenayah,” katanya.
Tambahnya, dalam tangkapan itu, pihaknya turut merampas sebuah motosikalnya jenis Modenas Kriss bernilai RM4,000 yang dipercayai digunakan suspek dalam kegiatan pengedaran dadah.-K! ONLINE


Mohon pindah lokasi pembalakan di Jerantut
Oleh KOSMO!

4 Mac 2021, 5:00 pm
Oleh NIK SUKRY RAMLI
KUANTAN – Semua aktiviti pembalakan di Hutan Simpan Jerantut Tambahan, dekat Jerantut, perlu dipindahkan segera kerana lokasi itu terlalu hampir dengan penempatan dan punca air penduduk.
Pengerusi Jawatankuasa Bantahan Balak, Mejar (B) Mohd Rosmani Md Sharif berkata, meskipun kerja pembalakan di Kompartmen 1, hutan simpan berkenaan mendapat kelulusan daripada kerajaan negeri sejak dua tahun lalu, namun terdapat lima kawasan perkampungan berhampiran lokasi itu berdepan ancaman pencemaran sumber air.
Katanya, lima kampung berkenaan ialah Kampung Baharu, Kampung Sungai Badak, Kampung Lata Kasah, Kampung Binjai dan Kampung Sungai Par.
“Aktiviti pembalakan ini memang memberi kesan secara langsung dan tidak langsung kepada penduduk setempat, terutamanya ancaman terhadap punca air yang digunakan penduduk.
“Kita bimbang jika kerja penebangan balak diteruskan tanpa kawalan, kesan yang kini mula dialami Sungai Teh akan menyusahkan penduduk, terutamanya yang tinggal di Kampung Sungai Badak,” katanya selepas menyerahkan memorandum bantahan kepada pejabat Menteri Besar Pahang di Wisma Sri Pahang, di sini, hari ini.

Beliau berkata, memorandum itu bertujuan meminta kerajaan Pahang dipimpin Datuk Seri Wan Rosdy Wan Ismail dapat mengambil perhatian dan tindakan segera, sebelum berlaku insiden tidak diingini di kawasan berkenaan.
“Kawasan ini sangat sensitif dan senang berlaku banjir. Kita bimbang kejadian banjir teruk awal Januari lalu di Kampung Sungai Badak boleh berulang pada masa akan datang.
“Mereka (pekerja syarikat pembalakan) sudah menyambung semula kerja pembalakan pada 22 Januari lalu dan jarak antara lokasi aktiviti pembalakan itu dengan Sungai Teh dan Kampung Sungai Badak adalah antara 500 hingga 1,000 meter sahaja,” katanya. -K! ONLINE


UMNO sebulat suara tolak kerjasama dengan Bersatu
Oleh NUR HUDA MUSA

4 Mac 2021, 4:31 pm
PETALING JAYA – Keputusan UMNO mengutuskan surat kepada Perdana Menteri, Tan Sri Muhyiddin Yassin bagi menyatakan pendirian menolak kerjasama dengan Parti Pribumi Bersatu Malaysia (Bersatu) dibuat selepas mengambil kira pandangan akar umbi.
Setiausaha Agung UMNO, Datuk Seri Ahmad Maslan berkata, keputusan itu juga dibuat selepas mempertimbangkan kedudukan parti tersebut dalam kerajaan ketika rakyat berdepan pandemik Covid-19.
“Satu perjumpaan khas antara UMNO, Bersatu, dan Pas diwakili lima pemimpin tertinggi setiap parti diadakan pada 15 Februari lalu.
“Dalam pertemuan itu, Perdana Menteri meminta UMNO supaya membuat pendirian jelas berhubung kedudukan kerjasama dengan Bersatu sebelum perundingan pengagihan kerusi dapat diteruskan bagi menghadapi Pilihan Raya Umum Ke-15 (PRU-15),” katanya dalam satu kenyataan di sini hari ini.
Jelasnya, oleh itu Majlis Kerja Tertinggi (MKT) UMNO mengadakan mesyuarat pada 19 Februari lalu dan keputusan MKT sebulat suara untuk Presiden UMNO mengutuskan surat kepada Perdana Menteri bagi menyatakan keputusan MKT.
“Dua keputusan yang dicapai dalam mesyuarat MKT dan diutuskan kepada Perdana Menteri ialah mengenai tiada kerjasama dengan Bersatu pada PRU-15 dan UMNO berpendapat kebersamaan dalam kerajaan Perikatan Nasional (PN) boleh diteruskan sehingga pembubaran Parlimen.

“UMNO sentiasa berpegang kepada pendirian bahawa untuk memastikan perpaduan yang dibina atas sebuah pakatan atau kerjasama politik, mesti berteraskan kejujuran dan keikhlasan demi menjaga kemaslahatan rakyat,” ujarnya.
Justeru itu katanya, keputusan tersebut dicapai selepas mengambil kira pandangan akar umbi dan mempertimbangkan secara cermat, baik buruknya keberadaan dalam kerajaan ketika rakyat berhadapan dengan pandemik Covid-19.
Sebelum ini tular spekulasi mengenai keputusan MKT UMNO untuk tidak bekerjasama dengan BERSATU pada PRU-15, malah perkara itu turut dikongsikan bekas Setiausaha Agung Barisan Nasional (BN), Tan Sri Annuar Musa dalam laman media sosialnya semalam. – K! ONLINE


6,000 pegawai dan anggota Nadma, APM akan terima suntikan
Oleh MOHAMAD FAIZAL HASHIM

4 Mac 2021, 5:03 pm
JOHOR BAHRU – Lebih 6,000 anggota dan pegawai Agensi Pengurusan Bencana Negara (Nadma) serta Angkatan Pertahanan Awam (APM) di seluruh negara akan menerima suntikan vaksin bagi fasa pertama bermula 1 Mac lalu.
Timbalan Menteri di Jabatan Perdana Menteri (Tugas-tugas Khas), Datuk Mastura Mohd. Yazid berkata, anggota dan pegawai akan mendapat suntikan secara berperingkat dari awal Mac sehingga Mei ini.
Beliau berkata, di Johor, seramai 392 anggota dan pegawai APM menerima suntikan vaksin yang dilakukan berperingkat-peringkat.
“Bagi APM yang menerima vaksin itu hanya melibatkan anggota yang aktif sebagai petugas barisan hadapan dalam menangani Covid-19.
“Daripada segi anggota APM memang ramai tetapi kita berikan keutamaan kepada mereka yang bertugas di barisan hadapan,” katanya.
Beliau berkata demikian dalam sidang akhbar selepas melakukan lawatan ke Pusat Kuarantin dan Rawatan Covid-19 (PKRC) di Stadium Tertutup Majlis Bandaraya Pasir Gudang (MBPG) di sini hari ini. -K! ONLINE


Lebih 50 rumah rosak dilanda ribut
Oleh NUR ANATI JUHARI

4 Mac 2021, 4:40 pm
BUKIT KAYU HITAM – Lebih 50 buah rumah di sini dan Changlun dalam daerah Kubang Pasu rosak dalam kejadian hujan batu serta ribut pada petang semalam.
Kejadian kira-kira pukul 6 petang itu antaranya melibatkan Kampung Titi Kerbau, Kampung Mempelam dan Kampung Padang Satu.
Pegawai Angkatan Pertahanan Awam Malaysia (APM) Kubang Pasu, Kapten (PA) Mohd. Adenin Suhaimi berkata, pihaknya menerima laporan tentang kejadian pokok tumbang dan kerosakan rumah kira-kira pukul 7 malam.
“Kerja-kerja pembersihan di kawasan terjejas telah dilakukan dan tiada kemalangan jiwa dilaporkan,” katanya ketika ditemui di sini hari ini.
Katanya, kejadian hujan batu selama kira-kira setengah jam itu merupakan kali pertama berlaku di kawasan tersebut.
Penduduk Kampung Padang Satu, Zarina Ahmad, 45, berkata, kejadian berlaku ketika dia dan dua anaknya sedang makan di luar rumah.

“Kira-kira pukul 6 petang, cuaca bertukar gelap dan angin bertiup kencang menyebabkan saya dan anak-anak terus masuk ke dalam rumah.
“Hujan turun lebat beserta ketulan seperti ais yang agak besar,” katanya.
Ketulan ais selepas berlaku hujan batu di Changlun pada petang semalam.
Seorang lagi penduduk, Baharin Hamid, 52, juga berkata, bumbung rumahnya di Kampung Titi Kerbau di sini diterbangkan angin kencang.
“Ketika kejadian saya tiada di rumah dan sebaik tiba, bumbung sudah tiada selain rumah dimasuki air hujan,” ujarnya. -K! ONLINE


Polis ‘cari’ Yong Wei Kei
Oleh AHMAD SHAHERMAN SHAMSURI

5 Mac 2021, 9:34 pm
PETALING JAYA – Polis sedang mengesan seorang lelaki yang juga saksi penting dalam perbicaraan kes dadah di Mahkamah Tinggi Jenayah, Shah Alam pada Isnin depan.
Ketua Polis Daerah Kajang Asisten Komisioner Mohd Zaid Hassan berkata, lelaki berkenaan dikenali sebagai Yong Wei Kei, 29 tahun dan alamat terakhirnya di Taman Lembah Maju, Ampang Selangor.
“Pihak polis memerlukan orang ramai membantu mengesan penama berkenaan atau penama ini sendiri tampil ke IPD Kajang bagi membantu siasatan di bawah Seksyen 39B Akta Dadah Berbahaya 1952.
“Orang ramai yang mempunyai maklumat berkenaan penama ini diseru untuk menyalurkannya kepada pihak polis atau penama sendiri boleh berhubung terus dengan Pegawai Penyiasat, Inspektor Linda Abdol Wahab di talian 019-9440193,” katanya dalam satu kenyataan hari ini.-K! ONLINE.


Zaquan percaya NSFC mampu benam JDT II
Oleh MUHAMAD ARDIE PUTRA SUHAIMI

5 Mac 2021, 9:57 pm
KAPTEN Negeri Sembilan FC (NSFC), Zaquan Adha Abdul Radzak berazam  membantu pasukan memulakan aksi Liga Premier dengan langkah kanan menjelang aksi bertemu Johor Darul Ta’zim (JDT) II di Stadium Tuanku Abdul Rahman, Paroi malam ini.
Kata Zaquan, sambutan yang cukup baik diberikan oleh penyokong NSFC dalam penswastaan kelab  memberikan semangat tambahan kepada seluruh pemain dalam memberikan cabaran kepada kejuaraan liga musim ini.
“Secara peribadi, sejak saya balik semula ke sini, saya lihat banyak perkembangan positif yang begitu ketara dalam kalangan penyokong kerana selama ini macam suam-suam sahaja sokongan mereka.
“Jadi, saya harap benda yang baik ini berterusan dan saya bersama pasukan harap dapat mencipta kejayaan demi NSFC serta penyokong.
“Perlawanan pertama selalu menjadi detik penting kepada mana-mana pasukan kerana secara tidak langsung akan berikan keyakinan bagi mengharungi musim yang panjang ini.
“Namun, JDT II bukan pasukan yang mudah kerana mereka mempunyai barisan import yang berkualiti terutama ketua pasukan (Nicolas Fernandez) selain pemain-pemain muda berbakat,” katanya dalam satu kenyataan semalam.

Bekas ketua pasukan Harimau Malaya itu pada masa sama tidak mahu keputusan cemerlang yang dicatatkan oleh skuad kendalian K. Devan dalam tiga aksi persahabatan pramusim dijadikan sebagai kayu ukur.
“Momentum serta motivasi pasukan sangat positif  dengan meraih kemenangan pada tiga perlawanan lepas tetapi ia hanyalah aksi persahabatan. Apa yang penting adalah kemenangan bertemu JDT nanti,” katanya. – K! ONLINE


Awang Rasau sudah tiada
Oleh MOHD RIDZAUDDIN ROSLAN

5 Mac 2021, 9:07 pm
PETALING JAYA- Negara kehilangan seekor lagi permata nusantara apabila Harimau Malaya, Awang Rasau dilaporkan mati kira-kira pukul 12 tengah hari tadi di Universiti Putra Malaysia (UPM).
Harimau jantan itu dikatakan mati akibat komplikasi saraf, kegagalan sistem perkumuhan serta jangkitan kuman pada luka di kaki belakang haiwan berkenaan.
Keadaan Awang Rasau yang cedera teruk akibat ditembak pemburu haram. – Foto Ihsan PERHILITAN
Jabatan Perlindungan Hidupan Liar dan Taman Negara (Perhilitan) berkata, Awang Rasau sebelum ini menderita kesakitan akibat terkena lapan butir peluru ditembak pemburu haram.
“Peluru itu juga turut terkena paru-paru serta sistem saraf seterusnya menyebabkan harimau itu lumpuh separuh badan dan hanya boleh bergerak menggunakan kaki kanan sahaja.
“Setelah kesihatan Awang Rasau merosot pada 3 Mac lalu, kami sedaya upaya berusaha menyelamatkannya dengan mendapatkan rawatan susulan serta nasihat pakar di Hospital Veterinar UPM,” katanya menerusi kenyataan di laman sosial Facebook tadi.
Pun begitu, Awang Rasau masih gagal diselamatkan meskipun rawatan telah diberikan.

Sebelum ini, Jabatan Perhilitan berjaya menangkap seekor harimau jantan melalui tembakan ubat pelali di Ladang Felda Kerteh 2, Kemaman, Terengganu.
Tangkapan itu juga disifatkan menyelesaikan gangguan harimau yang menyerang ternakan penduduk sejak November tahun lalu. -K! ONLINE


Faiz Subri sah milik KKFC
Oleh AZIZAN HASHIM

5 Mac 2021, 11:45 pm
KUALA KANGSAR – Pemenang Anugerah Puskas FIFA 2016, Mohd. Faiz Subri akhirnya sah menjadi milik pasukan Kuala Kangsar FC (KKFC) yang akan bersaing dalam Liga M3 musim 2021.
Majlis menandatangani kontrak pemain itu diadakan di Universiti Sultan Azlan Shah (USAS) Kuala Kangsar di sini malam ini.
Pemain berusia 33 tahun berasal dari Kedah itu menyertai KKFC kerana menerima tawaran dari kelab itu selain ingin beraksi dalam kancah Liga M.
“Saya sedar tekanan yang saya pikul kerana pasti akan menjadi sandaran rakan sepasukan.
“Apapun saya akan buat yang terbaik untuk membalas kepercayaan pegawai pasukan terhadap saya, “kata Faiz dalam sidang akhbar pada majlis menandatangani kontrak sebagai pemain KKFC di sini malam ini.
Menurut pemain itu, matlamatnya ialah membantu KKFC layak ke Liga Perdana musim hadapan.

Sementara itu, pengurus Pengurus KKFC, Datuk Shaharol Asafali berkata, pengambilan Faiz diharap dapat meningkatkan kemampuan pasukan.
“Dengan pengalaman luas mewakili pasukan-pasukan Liga-M dia sudah pasti akan menjadi pembimbing dan semangat kepada pasukan .
Shaharol berkata, penampilan pasukan itu bukan bukan melepaskan batuk di tangga kerana KKFC serius mahu membuat impak dalam Liga-M.
“Matlamat kami ialah untuk membanggakan warga Kuala Kangsar dengan membawa pasukan bertanding dalam Liga Super satu hari nanti,” katanya.-K!ONLINE


Kelantan FC sudah sedia berdepan Perak FC II
Oleh KOSMO!

5 Mac 2021, 9:42 pm
Oleh YATIMIN ABDULLAH
KELANTAN FC sudah bersedia untuk membuat perhitungan dengan Perak FC II pada aksi pembukaan Liga Perdana di Stadium Sultan Muhammad IV, Kota Bharu malam ini.
Pengendalinya, Marko Ragini berkata, beliau sudah mempunyai ramuan untuk menumpaskan Perak FC II berdasarkan kepada dua aksi pramusim yang telah diharungi barisan pemainnya ketika bertemu Terengganu FC II dan Melaka United FC baru-baru ini.
Menurutnya, dua aksi itu memberi petunjuk buatnya untuk memilih bentuk, strategi yang tepat kesebelahan utama untuk menentang pasukan lawan.
“Saya tidak suka mengatakan barisan pasukan terbaik, sebaliknya meletakkan pemain yang lebih berguna untuk perlawanan itu nanti,” katanya kepada pemberita.
Pengendali kelahiran San Marino, Itali itu memberitahu, beliau mahu barisan pemain The Red Warriors (TRW) berjuang habis-habisan untuk mengutip tiga mata pertama pada aksi itu nanti.

Katanya, meskipun tanpa kehadiran penyokong, itu bukan alasan buat barisan Kelantan FC tidak beraksi dengan cemerlang.
Rangini yang memiliki Lesen Pro UEFA memulakan karier kejurulatihannya sejak 1998  dengan menjadi penolong jurulatih San Marino Bawah19 dan 21 tahun dan skuad kebangsaan senior pada 2006.
Selain itu, beliau pernah dilantik sebagai ketua jurulatih untuk pasukan Dainava Alytus yang beraksi dalam saingan Liga Lithuania 2014 lalu.
Sebelum ke Kota Bharu, Ragini yang berhijrah ke Asia telah dilantik sebagai ketua jurulatih kelab Liga Mongolia, FC Ulaanbaatar pada tahun 2018. – K! ONLINE


Rumah usang menanti rebah dibantu PUNB
Oleh ISKANDAR SHAH MOHAMED

5 Mac 2021, 9:21 pm
KUALA SELANGOR – Ibarat menanti rebah ke bumi. Begitu keadaan rumah pusaka usang dan reput didiami seorang wanita warga emas di Jalan Pantai Rasa Sayang, Sungai Burong di sini.
Keadaan itu mendapat perhatian daripada Perbadanan Usahawan Nasional Bhd (PUNB) yang membantu membina rumah di kawasan sama.
Noryah Mohamed, 69, yang masih bujang dan tinggal bersendirian di rumah itu memberitahu terpaksa menadah air hujan dengan baldi terutama ketika hujan kerana atap zink bocor.
Katanya, tiang utama dan lantai bahagian depan rumah juga reput akibat dimakan anai-anak sejak dua tahun lalu.
“Keadaan rumah yang usang menyebabkan saya terpaksa berteduh di dapur terutama waktu hujan malah kadang-kadang ‘bermandi’ air hujan dalam rumah sendiri disebabkan bumbung bocor.
“Hendak baik pulih tidak mampu berikutan tidak mempunyai sumber pendapatan dan bergantung sepenuhnya bantuan daripada Lembaga Zakat Selangor (LZS),” katanya ketika ditemui pada program Ziarah Perbadanan Usahawan Nasional Bhd (PUNB) di sini hari ini.

Turut hadir, Pengerusi PUNB, Tan Sri Noh Omar yang meninjau dan menyerahkan surat kelulusan rumah bantuan khas berkenaan.
Tambah Noryah yang merupakan asnaf LZS itu, sumbangan tersebut dianggap sebagai hadiah paling bermakna sejak menetap di rumah berkenaan selama 65 tahun.
“Impian saya sememangnya mahu tinggal di kediaman lebih selesa dan selamat di atas tanah pusaka sama.
“Saya amat menghargai pemberian rumah PUNB itu yang dijangka disiapkan dalam tempoh sebulan,” ujarnya.
Sementara itu, Noh yang juga Ahli Parlimen Tanjong Karang berkata, pihaknya setakat ini mengenalpasti sebanyak empat rumah baharu bakal dibina manakala dua dibaik pulih dalam kawasan parlimen tersebut.
“Senarai semua penerima itu diperoleh menerusi LZS yang terdiri daripada asnaf dan layak menerima bantuan dengan kos pembinaan sebuah rumah berjumlah RM30,000,” jelasnya. -K!ONLINE


KPDNHEP serbu premis jual barangan tiruan secara Facebook Live
Oleh AHMAD SHAHERMAN SHAMSURI

5 Mac 2021, 8:58 pm
PETALING JAYA – Kegiatan seorang lelaki menjual barangan tiruan secara ‘Facebook Live’ sejak lebih dua tahun lalu berakhir apabila premisnya diserbu Kementerian Perdagangan Dalam Negeri dan Hal Ehwal Pengguna semalam.
Serbuan oleh sepasukan anggota dan pegawai dari KPDNHEP Cawangan Gombak ke atas sebuah premis terletak di Bandar Tasik Puteri, Kundang itu bermula kira-kira pukul 11 pagi.
Pengarah KPDNHEP Selangor, Muhamad Zikril Azan Abdullah berkata, hasil serbuan, pihaknya telah merampas kira-kira 200 unit beg tangan dan dompet pelbagai jenis berjenama Louis Vuitton (LV) dan Chanel dianggarkan bernilai RM27,000.
Katanya, serbuan dijalankan berdasarkan maklumat dan aduan daripada wakil pemilik cap dagang serta risikan selama dua minggu telah berjaya menemui premis terbabit.
“Ketika serbuan dijalankan, seorang lelaki berusia 36 tahun berada di premis yang dijadikan stor penyimpanan itu dan tempat untuknya membuat FB Live.
“Lelaki itu memaklumkan barangan tersebut adalah miliknya dan dia menjual kesemua barangan itu pada harga sekitar RM200 hingga RM50 mengikut gred dan kualitinya,” katanya dalam satu kenyataan di sini hari ini.

Mengulas lanjut, Zikril berkata, suspek juga mengaku mampu mengaut keuntungan sehingga RM20,000 sebulan hasil daripada jualan secara online dan keuntungan itu meningkat sejak Pelaksanaan Perintah Kawalan Pergerakan (PKP) yang lalu.
Jelasnya, siasatan lanjut sedang dijalankan dan kes akan disiasat mengikut Seksyen 102 (1) (c) Akta Cap Dagangan 2019.-K! ONLINE


JDT julang Piala Sumbangsih buat kali keempat berturut-turut
Oleh KOSMO!

5 Mac 2021, 11:16 pm
Oleh KHAIRUL MOHD ALI
PASUKAN Johor Darul Ta’zim (JDT) memulakan saingan Liga Malaysia (Liga M) musim ini dengan langkah bergaya apabila menundukkan Kedah Darul Aman FC (KDA FC) 2-0 pada perlawanan pembuka tirai di Stadium Sultan Ibrahim, Iskandar Puteri malam tadi.
Jaringan kemenangan skuad Harimau Selatan dihasilkan menerusi Safawi Rasid pada minit ke-34 dan Natxo Insa pada minit ke-67.
Kemenangan itu turut menyaksikan skuad bimbingan Benjamin Mora mengekalkan penguasaan mereka terhadap Piala Sumbangsih buat kali keempat berturut-turut sejak 2018.
Terdahulu, JDT turut menjulang Piala Sumbangsih pada tahun 2015 dan 2016.
Kemenangan itu menyaksikan JDT berjaya mengutip tiga mata pertama sekali gus mendahului carta Liga Super musim ini menerusi perlawanan pembuka tirai tersebut.

Piala Sumbangsih yang juga dikenali sebagai Piala Sultan Ahmad Shah dijulang sendiri oleh pemain dan pengurusan kelab selari dengan pematuhan prosedur operasi standard (SOP) norma baharu.
Mengenai perlawanan tersebut, ia bermula seimbang dengan kedua-dua pasukan saling mengatur serangan dan beroleh beberapa percubaan berbahaya di pintu gol lawan masing-masing.
Dua percubaan awal pasukan tuan rumah bagaimanapun sekadar menggegar gawang, masing-masing pada minit ke-4 dan ke-10 menerusi percubaan Leandro Velazquez dan Gonzalo Cabrera.
Percubaan berbahaya pertama daripada Kedah hadir pada minit ke-18 apabila rembatan kencang Tchetche Kipre berjaya ditepis keluar penjaga gawang JDT, Farizal Marlias.
Kedua-dua pasukan selepas itu terus mengatur gerakan dalam percubaan mereka mendapatkan jaringan sebelum JDT memecah kebuntuan gol pada minit ke-34 menjadikan kedudukan 1-0.
Jaringan yang terhasil daripada sepakan penjuru itu disempurnakan Safawi Rasid yang menerima hantaran dari Afiq Fazail di dalam kotak penalti.
Gol kedua tuan rumah diperoleh pada minit ke-67 apabila percubaan rendah Natxo Insa dari luar kotak penalti gagal diselamatkan penjaga gol Kedah, Ifwat Akmal Chek Kassim.
Kedua-dua pasukan terus mengasak kubu lawan sehingga akhir perlawanan, namun keputusan 2-0 itu kekal sehingga wisel penamat ditiup oleh pengadil, Muhammad Nazmi Nasaruddin.
Sebelum perlawanan, JDT turut menerima lima Anugerah Bola Sepak Kebangsaan (ABK) 20 Virtual iaitu Penjaga Gol Terbaik, Farizal Marlias; Pertahanan Terbaik, Aidil Zafuan; Pemain Tengah Terbaik, Safawi Rasid; Jurulatih Terbaik 2020, Benjamin Mora dan Pasukan Terbaik 2020.
Turut hadir menyaksikan perlawanan, Tunku Mahkota Johor, Tunku Ismail Sultan Ibrahim yang juga pemilik JDT. Hadir sama Setiausaha Kerajaan Negeri, Datuk Azmi Rohani dan Ketua Polis Johor, Datuk Ayob Khan Mydin Pitchay.
Kenamaan lain yang hadir adalah Ketua Pegawai Eksekutif Malaysia Football League, Datuk Abd. Ghani Hassan dan Presiden Persatuan Bola Sepak Negeri Johor, Datuk Ismail Karim. – K! ONLINE


Polis gempur Pasar Borong Selangor, 88 PATI ditahan
Oleh AHMAD SHAHERMAN SHAMSURI

5 Mac 2021, 9:11 pm
PETALING JAYA – Seramai 88 orang pendatang asing tanpa izin (PATI) ditahan dalam satu serbuan Ops Bersepadu Khas di Pasar Borong Selangor pagi tadi.
Serbuan oleh sepasukan anggota dan pegawai dari Ibu Pejabat Polis Daerah (IPD) Serdang itu bermula kira-kira pukul 11 pagi.
Timbalan Ketua Polis Daerah Serdang, Superintendan, Mohd. Rosdi Daud berkata, berdasarkan maklumat dan risikan pihaknya, kebanyakan warga asing itu menjalankan perniagaan tanpa lesen yang sah.
Katanya, mereka juga juga tidak mempunyai dokumen perjalanan yang sah.
“Dalam operasi ini juga pihak IPD Serdang mensasarkan lot- lot yang dikenalpasti mempunyai pekerja warga asing.
“Jumlah keseluruhan lot perniagaan yang terdapat di pasar borong ini adalah sebanyak 320 lot,” katanya dalam satu kenyataan di sini hari ini.

Mengulas lanjut Mohd. Rosdi berkata, tindakan itu juga akan dapat mencegah aktiviti jenayah yang melibatkan warga asing di pasar borong ini.
“Polis IPD Serdang memandang serius isu pendatang asing tanpa izin yang sering mendatangkan kegusaran pada masyarakat khususnya di kawasan pentadbiran kami.
“Operasi seperti ini akan sentiasa dilaksanakan dari masa ke semasa,” ujarnya.
Menurut beliau kesemua tangkapan berusia lingkungan 20 hingga 50 tahun yang terdiri daripada warga Myanmar (78), Bangladesh (8), dan masing-masing seorang warga Nepal serta Indonesia kemudiannya di bawa ke IPD Serdang untuk siasatan lanjut.
Kes disiasat mengikut Seksyen 6(1)c Akta Imigresen 1959/63.- K! ONLINE.


PPj sasar 350,000 penghuni di Putrajaya
Oleh SUBKHI SUDARJI

5 Mac 2021, 9:27 pm
PUTRAJAYA – Perbadanan Putrajaya (PPj) menyasarkan jumlah penduduk di pusat pentadbiran kerajaan persekutuan itu meningkat kepada 350,000 bagi memastikan wilayah berkenaan meriah dengan aktiviti pentadbiran kerajaan dan pembangunan ekonomi.
Presiden PPj, Datuk Muhammad Azmi Mohd. Zain berkata, perancangan tersebut terkandung dalam Pelan Strategik Putrajaya yang keempat bermula 2021 hingga 2025.
Katanya, bagi merealisasikan hasrat berkenan, PPj akan membangunkan lot-lot komersial di sekitar Putrajaya sebagai tarikan buat pemaju tanpa menjejaskan objektif asal Putrajaya sebagai Pusat Pentadbiran Kerajaan.
“Buat masa ini kita hanya mempunyai kira-kira 100,000 penghuni yang 90 peratus daripadanya adalah anggota pentadbiran awam.
“PPj akan membangunkan lot-lot komersial untuk menarik pemaju swasta bersama-sama membangunkan Putrajaya,” katanya selepas merasmikan majlis pelancaran sambutan Jubli Perak PPj di Padang Kompleks PPj, Dataran PPj, Presint 3, di sini hari ini.
Menurutnya lagi, walaupun PPj membenarkan pihak lain membina kehidupan di Putrajaya namun penjawat awam tetap akan diutamakan terlebih dahulu.

Katanya lagi, daripada jumlah sasaran 350,000 penghuni dalam peratusan buat anggota pentadbiran awam adalah 55 peratus manakala sektor swasata 45 peratus.
“Pembangunan ekonomi akan dijalankan dalam tempoh berkenaan namun ia perlu seiring dan tidak menjejaskan objektif asal PPj,” katanya.-K!ONLINE


Peruntukan RM1.5 juta naik taraf Jeti Sungai Pinang Kecil
Oleh SHAMSUL KAMAL AMARUDIN

5 Mac 2021, 7:50 pm
LUMUT – Kerajaan Perak memperuntukkan RM1.5 juta untuk menaik taraf Jeti Sungai Pinang Kecil di Pulau Pangkor sebagai kemudahan kepada penduduk keluar masuk ke pulau peranginan itu.
Menteri Besar Perak, Datuk Saarani Mohamad berkata, apabila sudah dinaik taraf dan dibuka semula nanti, ia bakal menjadi jeti utama kepada penduduk pulau tersebut.
Katanya, ia juga akan menjadi jeti kedua selepas Jeti Pulau Pangkor yang ketika ini menjadi satu-satunya jeti utama ke Pulau Bebas Cukai (PBC) itu.
“Jeti Sungai Pinang Kecil ini akan turut mempunyai kemudahan kaunter seperti Jabatan Kastam Diraja Malaysia, Jabatan Imigresen dan Polis Diraja Malaysia, namun saiznya sedikit kecil berbanding Jeti Pulau Pangkor,” katanya kepada pemberita selepas melakukan lawatan ke jeti tersebut hari ini.
Jeti Sungai Pinang Kecil itu ditutup sejak 2019 selepas pulau tersebut diisytiharkan sebagai PBC dan Jeti Pulau Pangkor menjadi satu-satunya jeti utama dari Lumut ke pulau peranginan itu.
Saarani berkata, kerja-kerja menaik taraf itu dijangka bermula bulan ini dan sehingga kini proses persiapan dokumen tender jeti tersebut sedang diusahakan.

Menurut beliau, keputusan untuk menaik taraf dan membuka semula jeti tersebut dibuat selepas mengambil kira rungutan dan aduan penduduk yang terpaksa berkongsi dengan pelancong menggunakan jeti utama Pulau Pangkor.
“Kita dah lulus RM1.5 juta dalam bajet. Diharapkan cukuplah namun kadang-kala kos bertambah kerana kos pembinaan di Pulau Pangkor agak meningkat mungkin 40 peratus dari tempat lain kerana kos pengangkutan.
“Kalau tidak dapat siap tahun ini, (mungkin) tahun depan. Bergantung kepada proses, bagaimanapun kita akan mulakan tahun ini,” jelasnya.
Ditanya sama ada pelancong juga boleh menggunakan jeti itu apabila dibuka nanti, beliau berkata, perkara tersebut akan diputuskan kemudian bagi memenuhi hasrat penduduk yang mahu menggunakan jeti itu terlebih dahulu.-K!ONLINE


Mutasi Varian Nigeria mungkin ‘kebal’ vaksin
Oleh NOR IDAYU BOSRO

5 Mac 2021, 7:39 pm
PUTRAJAYA – Mutasi virus SARS-CoV-2 yang menyebabkan Covid-19 termasuk yang terbaharu, Varian Nigeria atau B.1.525 berkemungkinan ‘kebal’ terhadap vaksin sedia ada.
Kebimbangan itu dilahirkan Ketua Pengarah Kesihatan, Tan Sri Dr. Noor Hisham Abdullah yang menyifatkan mutasi B.1.525 itu antara varian-varian Covid-19 yang perlu terus dipantau Kementerian Kesihatan berikutan ia dilaporkan dapat menghindari sistem imunisasi tubuh.
“Mutasi ‘spike protein’ E484K pada varian tersebut mendapat perhatian kerana ia dilaporkan dapat menghindari sistem imun.
“Varian Nigeria ini juga boleh menyebabkan peningkatan dalam kebolehjangkitan serta kemungkinan penurunan tindak balas imun,” katanya kepada Kosmo! hari ini.
Beliau berkata, menurut laporan portal antarabangsa Forbes.com, perubahan E484K itu memberikan ketahanan kira-kira tiga kali ganda kepada beberapa vaksin Covid-19 dan ketahanan 10 kali ganda pada kebanyakan antibodi pemulihan.
Menurutnya, dengan setiap mutasi baharu yang muncul, Kementerian Kesihatan (KKM) memperoleh pandangan lebih mendalam mengenai kepelbagaian cara virus Sars-CoV-2 menyesuaikan diri dengan manusia sebagai perumah.

Terdahulu, Kementerian Kesihatan mengesan dua kes pertama individu yang dijangkiti Varian Nigeria di negara ini.
Kes-kes itu daripada dua warganegara asing yang telah tiba dari Dubai, Emiriah Arab Bersatu dan didapati positif Covid-19 melalui ujian Real-Time Reverse Transcription-Polymerase Chain Reaction (RT-PCR). -K! ONLINE


Datuk, datuk saudara ditahan cabul cucu
Oleh TOREK SULONG

5 Mac 2021, 8:36 pm
PASIR PUTEH – Dua orang warga emas ditahan polis selepas mereka dipercayai sanggup bertindak keji dengan mencabul cucu perempuan mereka sendiri yang berusia tujuh tahun sejak hujung tahun lalu.
Ketua Polis Daerah Pasir Puteh, Deputi Superintendan Azmir Damiri berkata, kedua-dua suspek ditahan di Selising di sini pada Isnin lalu selepas polis menerima aduan mengenai kejadian itu.
Katanya, siasatan awal mendapati salah seorang warga emas berusia 67 tahun merupakan datuk kepada kanak-kanak berbabit.
“Seorang lagi suspek yang berusia 73 tahun dipercayai merupakan datuk saudara mangsa.
“Siasatan mendapati, kanak-kanak berkenaan mengaku kedua-kedua individu yang dikenalinya melakukan perbuatan keji itu sejak November tahun lalu,” katanya ketika dihubungi Kosmo! hari ini.
Menurut Azmir, bagaimanapun, hasil pemeriksaan doktor terhadap mangsa tidak menemui sebarang petunjuk yang boleh mengaitkan kejadian itu dengan kes rogol.

Katanya, kedua-dua suspek ditahan reman selama enam hari bermula Isnin lalu untuk siasatan lanjut.
“Polis sedang menunggu tarikh janji temu pihak Pusat Temuduga Kanak-kanak (CIC) untuk menjalankan siasatan sebenar berkaitan kes itu,” katanya.
Tambahnya, kes disiasat mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017. K!ONLINE


Isteri dipukul, diugut sebar video bogel gara-gara minta cerai
Oleh AHMAD SHAHERMAN SHAMSURI

5 Mac 2021, 8:21 pm
PETALING JAYA – Padah meminta cerai daripada suaminya, seorang wanita bukan sahaja dipukul, malah turut diugut untuk disebarkan video bogelnya.
Kejadian malang itu berlaku ke atas seorang wanita berusia 36 tahun semasa dia berada di sebuah rumah di Bandar Tasik Puteri, Rawang semalam.
Ketua Polis Daerah Gombak, Asisten Komisioner Arifai Tarawe berkata, wanita terbabit telah menerima rawatan sebagai pesakit luar di Hospital Selayang selepas mengalami luka calar dan lebam pada bahagian muka serta leher.
Menurut Arifai, siasatan awal pihaknya mendapati, wanita terbabit telah meminta untuk diceraikan dan perkara ini selalu diulang olehnya sehingga wujud ketegangan dalam keluarga.
“Pengadu juga ada memaklumkan bahawa suaminya ada mengugut hendak menyebarkan video bogel miliknya.
“Susulan kejadian ini, kita telah menahan suami mangsa berusia 31 tahun serta merampas telefon bimbitnya bagi membantu siasatan berhubung video bogel yang dirakam suspek,” katanya dalam satu kenyataan di sini hari ini.

Arifai berkata, suspek kini direman selama empat hari sehingga Ahad ini bagi membantu siasatan mengikut Seksyen 323 Kanun Keseksaan dan Seksyen 18 Akta Keganasan Rumah Tangga. -K! ONLINE.


Rangka kerja khas CLQ bakal diwujudkan
Oleh MOHAMAD NAUFAL MOHAMAD IDRIS

5 Mac 2021, 8:49 pm
KLANG – Rangka Kerja Khas Kawasan Kuarters Pekerja Berpusat (CLQ) akan diwujudkan bagi menjamin hak pekerja asing di negara ini untuk mendapat penempatan yang lebih baik.
Menteri Sumber Manusia, Datuk Seri M. Saravanan berkata, langkah itu selaras pindaan Ordinan Darurat Akta 446 (Standard Minimum Perumahan, Penginapan dan Kemudahan Pekerja) (Pindaan) 2021 yang diwartakan 17 Februari lalu.
Beliau menjelaskan tidak mahu terlalu banyak kuarters pekerja berpusat dibina namun tidak mengikut piawaian ditetapkan oleh kerajaan.
“Saya dimaklumkan banyak pemaju yang berminat untuk membina CLQ, namun tidak mempunyai garis panduan yang tepat bagi membina kuarters itu.
“Jadi saya minta Ketua Setiausaha Kementerian, Datuk Jamil Rakon dan Ketua Pengarah Jabatan Tenaga Kerja (JTK), Asri Ab. Rahman untuk menyediakan rangka kerja ini,” katanya pada sidang akhbar selepas majlis pecah tanah CLQ Zon Klang di Jalan Haji Abdul Manan, di sini, hari ini.
Sementara itu, Saravanan memberitahu, pembinaan CLQ Zon Klang itu akan menempatkan 30,000 pekerja daripada sektor pembinaan dan pengilangan.

Beliau menambah, kuarters berkeluasan 929 meter persegi itu dibina syarikat Titijaya Land Berhad (Titijaya) dan Seri Meraga Group (Seri Meraga).
“Pembinaan CLQ ini menggunakan teknologi sistem binaan berindustri (IBS) dan dijangka siap dalam tempoh enam bulan hingga setahun,” jelasnya. -K!ONLINE


Rakyat diminta tidak pilih vaksin
Oleh NORLIDA AKMAR IDROS dan NUR NAZLINA NADZARI

5 Mac 2021, 8:40 pm
ARAU – Perdana Menteri, Tan Sri Muhyiddin Yassin meminta rakyat supaya tidak memilih mana-mana jenis vaksin yang dibawa masuk ke negara ini kerana semuanya telah diuji selamat dan berkesan.
Beliau berkata, semua jenis vaksin yang telah dan akan digunakan di negara ini sudah diuji oleh Bahagian Regulatori Farmasi Negara (NPRA).
“Jadi tidak perlu tanya vaksin apa, sama ada Pfizer kah atau AstraZeneca kah kerana semuanya sudah diuji.
“Semua sudah diuji oleh NPRA yang mana ia telah disahkan selamat dan berkesan,” katanya selepas melawat Pusat Pemberian Vaksin (PPV) Klinik Kesihatan Kampung Gial di sini hari ini.
Justeru beliau menyeru kepada semua rakyat agar segera mendaftar sebagai penerima vaksin menerusi aplikasi MySejahtera.
“Lagi awal daftar lagi baik, walaupun terpaksa menunggu giliran, ia akan sampai masanya mengikut jadual,” ujarnya.

Muhyiddin berkata, kerajaan berharap sekurang-kurangnya 60 peratus rakyat diberi suntikan pada peringkat awal ini untuk mencapai imuniti kelompok. – K! ONLINE


Helah Macau Scam, penjawat awam rugi ‘serah’ RM28,600
Oleh KHAIRUL MOHD. ALI

5 Mac 2021, 8:31 pm
JOHOR BAHRU – Seorang penjawat awam kerugian sebanyak RM28,600 gara-gara terpedaya dengan sindiket penipuan Macau Scam yang menyamar sebagai pegawai Lembaga Hasil Dalam Negeri (LHDN) dan pegawai polis.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, laporan polis berhubung kejadian itu dibuat mangsa yang merupakan seorang wanita berusia 35 tahun di Balai Polis Tampoi, pada pukul 8.40 malam semalam.
Katanya, kejadian itu dipercayai berlaku apabila mangsa menerima panggilan seorang lelaki melalui talian +08795052222 yang memaklumkan mangsa mempunyai tunggakan cukai pendapatan sebanyak RM16,000.
“Seterusnya, panggilan itu kononnya disambung kepada Ibu Pejabat Polis Daerah Kuantan, Pahang dan mangsa telah berurusan dengan seorang lelaki Melayu yang menyamar sebagai pegawai polis dengan memperkenalkan dirinya sebagai Asisten Superintendan (ASP) Ismail.
“Kemudian, lelaki tersebut telah menipu dengan mengatakan telah membuat semakan atas nama mangsa dan memaklumkan mangsa terlibat dengan jenayah pengubahan wang haram dan kes dadah,” katanya dalam satu kenyataan, di sini hari ini.
Rupiah turut memberitahu, mangsa juga telah diminta oleh lelaki berkenaan untuk menyerahkan kesemua jenis akaun bank milik mangsa beserta nombor pin keselamatan.

“Mangsa turut diarahkan pergi ke mesin pengeluaran wang berdekatan untuk memindahkan sejumlah wang ke dalam akaun Maybank bagi tujuan semakan nombor siri wang tersebut.
“Tanpa berfikir panjang, kira-kira pada pukul 5.28 petang semalam, mangsa telah memindahkan wang sebanyak RM28,600 ke dalam akaun tersebut,” ujarnya.
Tambah Rupiah lagi, mangsa hanya menyedari dirinya ditipu setelah pulang ke rumahnya.
“Sehubungan itu, polis mengingatkan orang ramai supaya membuat semakan terlebih dahulu dengan pihak berkuasa sebelum melakukan sebarang transaksi kewangan kepada akaun bank individu yang tidak dikenali.
“Orang ramai juga diminta agar tidak mudah panik dan cemas sekiranya dihubungi individu tidak dikenali,” jelasnya lagi.-K! ONLINE


Pelajar campak buku dalam sungai dikecam
Oleh NUR HUDA MUSA

5 Mac 2021, 8:15 pm
PETALING JAYA – Belum reda kecaman netizen terhadap tindakan pelajar sekolah menconteng baju dengan perkataan biadab, kini tular pula tindakan seorang pelajar membuang buku sekolah di sungai.
Melalui satu perkongsian di Facebook, dipercayai pelajar tersebut bertindak sedemikian bagi ‘meraikan’ sempena selesai menduduki peperiksaan Sijil Pelajaran Malaysia (SPM).
Video tersebut dirakam dan dimuat naik ke aplikasi TikTok sebelum tersebar di laman sosial lain seperti Facebook dan Twitter.
Tinjauan di ruang komen mendapati, rata-rata netizen mengecam tindakan pelajar tersebut yang dianggap bukan sahaja tidak menghormati ilmu malah mencemarkan alam sekitar.
Seorang netizen dikenali sebagai Elsia berkata, golongan muda kini sanggup melakukan apa sahaja demi menjadi ‘viral’ di laman sosial.
“Budak-budak zaman sekarang ramai syok sendiri dalam video. Sanggup buat perkara tidak elok demi mendapatkan perhatian orang ramai di laman sosial,” katanya.

Seorang lagi netizen dikenali sebagai Christopher pula berkata, dia berharap video tersebut mendapat perhatian pihak berkuasa dan tindakan patut dikenakan terhadap pelajar tersebut.
“Harap ada buat laporan kerana tindakan dia bukan sahaja biadab, malah mencemarkan alam sekitar kerana buku yang dibuang itu turut dibalut dengan plastik,” ujarnya.
Sehingga kini, hantaran tersebut telah ditonton sebanyak 7,000 kali dan mendapat 114 komen.
Terdahulu, tular sekeping foto yang memaparkan dua orang pelajar menconteng uniform sekolah dengan perkataan biadab. -K! ONLINE


Kilang kitar semula didenda RM75,000
Oleh NORHAYATI YAHAYA

5 Mac 2021, 7:54 pm
SHAH ALAM – Tindakan sebuah kilang kitar semula plastik terpakai beroperasi tanpa kelulusan sehingga mencemarkan udara membawa padah apabila denda RM75,000 di Mahkamah Sesyen di sini hari ini.
Hakim Rofiah Mohamad menjatuhkan hukuman ke atas syarikat yang diwakili pengarahnya yang berusia 47 tahun, selaku Orang Kena Saman (OKS) selepas mengaku bersalah atas dua pertuduhan dibacakan kepadanya.
Mengikut pertuduhan pertama, kilang yang beroperasi di Seksyen U9, Shah Alam sejak Mei 2016 itu didakwa telah menjalankan aktiviti kitar semula plastik terpakai tanpa kelulusan Laporan Penilaian Kesan Alam Sekeliling (EIA) pada 16 Ogos 2019.
Sekiranya disabitkan kesalahan boleh didenda maksimum RM500,000 atau penjara tidak melebihi lima tahun atau kedua-duanya sekali mengikut Seksyen 34A(2) Akta Kualiti Alam Sekeliling 1974.
Syarikat tersebut juga dituduh gagal mengemukakan Pemberitahuan Bertulis kepada Ketua Pengarah mengenai punca pencemaran udara seperti kehendak di bawah Peraturan 5(1)(b), Peraturan-Peraturan Kualiti Alam Sekeliling (Udara Bersih) 2014 yang memperuntukkan penjara sehingga dua tahun atau denda maksimum RM100,000 atau kedua-duanya sekali.
Pengarah Jabatan Alam Sekitar (JAS) Selangor, Nor Aziah Jaafar dalam kenyataannya berkata, pihaknya sentiasa mengambil tindakan tegas dan tiada kompromi kepada penjenayah alam sekitar.

Orang awam boleh melaporkan sebarang aktiviti yang mencemarkan alam sekitar boleh menghubungi talian bebas tol 1-800-88-2727 yang beroperasi 24 jam sehari atau emel ke [email protected] dan melalui portal e-aduan JAS di https://eaduan.doe.gov.my. -K!ONLINE


PM adakan lawatan rasmi ke Arab Saudi, UAE bermula esok
Oleh NOR IDAYU BOSRO

5 Mac 2021, 7:45 pm
PUTRAJAYA – Perdana Menteri, Tan Sri Muhyiddin Yassin akan mengadakan lawatan rasmi ke Arab Saudi bermula esok sehingga Selasa depan sebagai memenuhi jemputan khas daripada negara itu.
Muhyiddin seterusnya akan mengadakan lawatan rasmi ke Emiriah Arab Bersatu (UAE) dari 9 hingga 11 Mac depan.
Kementerian Luar (KLN) dalam satu kenyataan berkata, ini adalah lawatan rasmi pertama Perdana Menteri ke Arab Saudi dan UAE sejak beliau dilantik pada 1 Mac tahun lalu.
Katanya, Perdana Menteri merupakan ketua kerajaan yang pertama dijemput oleh Raja Salman Abdulaziz Al-Saud untuk mengadakan lawatan rasmi ke Arab Saudi susulan Persidangan Al-Ula pada 5 Januari lalu.
“Perdana Menteri menerima jemputan untuk mengadakan lawatan rasmi ke Arab Saudi daripada Penjaga Dua Masjid Suci, Raja Salman Abdulaziz Al-Saud pada bulan April tahun lalu.
“Atas dasar keakraban dan hubungan yang telah terjalin sekian lama di antara kedua-dua buah negara, Malaysia memenuhi jemputan daripada Arab Saudi,” katanya dalam kenyataan hari ini.

KLN berkata, kuota haji serta prosedur haji dan umrah bagi jemaah dari Malaysia menjadi antara perkara yang akan dibincangkan Malaysia dan Arab Saudi dalam pertemuan empat mata itu.
Menurut kenyataan itu, Perdana Menteri juga dijadualkan akan mengerjakan umrah di Mekah, diikuti ziarah di Madinah dari 6 hingga 8 Mac di atas jemputan Raja Salman Abdulaziz Al-Saud.
“Di UAE, program rasmi Perdana Menteri akan berlangsung di Abu Dhabi dan Dubai pada 10 Mac.
“Ini termasuklah pertemuan dengan Putera Mahkota Abu Dhabi yang juga Timbalan Panglima Tertinggi Angkatan Tentera UAE, Sheikh Mohamad Zayed Al Nahyan dan Naib Presiden UAE serta Pemerintah Dubai, Sheikh Mohammed Rashid Al Maktoum,” katanya.
KLN berkata, Perdana Menteri hanya akan diiringi Menteri Luar, Datuk Seri Hishammuddin Tun Hussein serta delegasi kecil yang terdiri daripada pegawai-pegawai kanan Pejabat Perdana Menteri dan KLN untuk meminimumkan risiko jangkitan Covid-19.
“Lawatan rasmi ini juga tertakluk kepada prosedur operasi standard pencegahan Covid-19 yang ketat sebagaimana yang telah dipersetujui oleh Kementerian Kesihatan dan Majlis Keselamatan Negara serta Kementerian Kesihatan Arab Saudi dan Kementerian Kesihatan dan Pencegahan UAE,” katanya. –K! ONLINE